Doa ibu rahsia kejayaan anak

AYER KEROH 26 Oktober – “Saya hanya memperbanyakkan berdoa dan berserah, syukur kerana semua kejayaan ini adalah kuasa Allah. Saya juga adalah bapa kepada anak selepas suami meninggal dunia.

“Risau tidak mampu galas tanggungjawab berat ini saya berdoa banyak-banyak demi membesarkan empat orang anak,” kata ibu tunggal, Noraini Mohbil yang sebak atas kejayaan anaknya.

Anaknya, Aliff Najmi Hasme merupakan antara penerima Anugerah Tokoh Pelajar Majlis Agama Islam Melaka (MAIM) 2021 selepas memperoleh keputusan cemerlang 9A dalam Sijil Pelajaran Malaysia (SPM) tahun lalu.

Bagi Noraini, membesarkan anak tanpa suami di sisi merupakan satu cabaran, namun kejayaan digapai anak-anaknya menjadikan dia lebih bersemangat dalam menempuh hari mendatang.

“Mungkin berkat doa ibu Aliff Najmi, pandai mengaji al-Quran seawal usia tiga tahun dan khatam ketika berumur lima tahun meskipun saya tidak handar dia ke tadika seperti kanak-kanak sebayanya.

“Sejak itu saya nampak potensi Aliff Najmi dan tidak putus berikan dorongan kerana mahu melihat dia berjaya. Meskipun saya tawarkan dia memasuki kelas tuisyen namun anak menolak dia lebih selesa belajar sendiri.

Sementara itu Alif Najmi yang kini menuntut di Universiti Pertahanan Nasional Malaysia (UPNM) berkata, kejayaan yang dicapai adalah atas keberkatan dia ibunya.

“Setiap hari saya akan telefon ibu, minta dia doakan kejayaan saya. Apa yang paling penting adalah doa ibu dan selebihnya adalah usaha kita,” katanya.


Amaran hujan lebat, ribut petir di beberapa negeri – MetMalaysia

KUALA LUMPUR, 10 Oktober – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang, dijangka berlaku di beberapa negeri sehingga 1 tengah hari ini.

MetMalaysia dalam kenyataan memaklumkan antara negeri terlibat adalah Selangor yang merangkumi kawasan Klang, Petaling, Kuala Langat dan Sepang serta Putrajaya dan Melaka.

Dua lagi negeri adalah Negeri Sembilan meliputi Seremban, Port Dickson, Kuala Pilah, Rembau dan Tampin manakala di Johor melibatkan kawasan Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru.


Ismail Sabri ucap tahniah kepada Pearly – Thinaah juarai Terbuka Perancis

KUALA LUMPUR, 31 Okt – Perdana Menteri Datuk Seri Ismail Sabri Yaakob mengucapkan tahniah kepada beregu wanita utama negara, Pearly Tan-M. Thinaah yang berjaya mengungguli kejohanan badminton Terbuka Perancis malam tadi.

Menerusi catatan di Facebook rasmi beliau, Perdana Menteri berkata kejayaan Pearly-Thinaah menamatkan kemarau kejuaraan berjaya mengharumkan nama Malaysia di persada dunia.

Pada aksi final di Stade Pierre de Coubertine, Paris, Pearly-Thinaah menumbangkan pilihan keempat yang juga juara dunia dua kali, Mayu Matsumoto-Wakana Nagahara dari Jepun 21-19, 18-21, 21-15.

Kejayaan itu menjadikan Pearly-Thinaah beregu wanita Malaysia pertama merangkul gelaran Terbuka Perancis dan ia adalah gelaran kedua serta kejayaan terbesar pasangan nombor 11 dunia itu dalam siri Jelajah Dunia Persekutuan Badminton Dunia (BWF) selepas menjuarai Terbuka Switzerland, Mac tahun lepas.


Peningkatan kes COVID-19 punca kutipan darah berkurangan

PUTRAJAYA 1 Ogos – Peningkatan kes COVID-19 antara 31 Mei dan 25 Julai telah menyebabkan pengurangan kutipan darah yang ketara di seluruh negara terutama di Lembah Klang berikutan penurunan bilangan penderma untuk tampil menderma, kata Ketua Pengarah Kesihatan Tan Sri Dr Noor Hisham Abdullah.

Beliau berkata, antara faktor penurunan itu adalah kebimbangan masyarakat serta penderma darah terhadap keselamatan sepanjang proses menderma darah serta pembatalan kempen derma darah oleh penganjur.

Dr Noor Hisham menegaskan Kementerian Kesihatan (KKM) melalui Pusat Darah Negara (PDN) dan tabung-tabung Darah sentiasa mengutamakan keselamatan penderma darah, penganjur kempen derma darah dan petugas bagi memastikan proses pendermaan darah yang selamat.

Menurutnya, setiap tabung darah perlu mematuhi prosedur operasi standard (SOP) berdasarkan ‘Garis Panduan Pencegahan Dan Kawalan Semasa Aktiviti Pendermaan Darah Bagi Mengekang Penularan Jangkitan Penyakit Berjangkit COVID-19-Annex 49’ untuk meningkatkan keselamatan orang ramai.

Dr Noor Hisham berkata, garis panduan itu telah dikemas kini baru-baru ini selari dengan garis panduan antarabangsa yang antara SOP itu mengkehendaki penderma darah dan petugas kesihatan sihat sebelum memasuki ruang pendermaan darah.

Ini termasuklah melakukan saringan awal ke atas bakal penderma iaitu hanya yang tiada gejala, tidak mengalami jangkitan COVID-19 atau tidak ada kontak rapat dengan pesakit COVID-19 dalam masa 14 hari sahaja yang boleh meneruskan pendermaan darah, katanya.

“Kedatangan penderma ke lokasi pendermaan sentiasa dipantau dan dihadkan kepada bilangan tertentu sahaja pada satu-satu masa untuk memastikan penjarakan fizikal sewaktu proses pendermaan dipatuhi,” katanya.

Beliau berkata pembersihan meja pendaftaran, peralatan pendermaan darah, katil penderma dan stress ball yang telah digunakan dilakukan secara berterusan oleh petugas kesihatan selepas setiap kali pendermaan.

Dr Noor Hisham berkata pendermaan darah berterusan diperlukan walaupun negara sedang menghadapi pandemik COVID-19 kerana ia untuk membantu pesakit yang memerlukan.

Ini termasuklah pesakit kecemasan yang mengalami pendarahan di luar jangka seperti kes kemalangan atau komplikasi semasa bersalin, bayi pramatang yang kekurangan darah, pesakit thalasemia, pesakit kanser, kegagalan buah pinggang serta mereka yang perlu menjalani pembedahan kritikal dan kompleks, katanya.

Tambahan lagi, katanya sejak kebelakangan ini terdapat ramai pesakit COVID-19 terutamanya yang mempunyai latar belakang penyakit kronik turut memerlukan transfusi darah.

Dr Noor Hisham berkata purata darah yang diperlukan setiap minggu untuk kegunaan pesakit di seluruh negara adalah sebanyak 14,000 beg darah termasuk di PDN yang memerlukan 3,500 hingga 4,000 beg darah setiap minggu bagi pembekalan kepada hospital di Lembah Klang.

KKM menyeru orang ramai untuk segera tampil menderma darah di PDN, PDN Donation Suite, Midvalley Mall, Suite Derma Darah Puspanita, Presint 10, Putrajaya dan tabung-tabung darah berhampiran serta kempen derma darah bergerak bagi memastikan bekalan darah mencukupi sepanjang masa di semua hospital serta menjadikan pendermaan darah sebagai satu budaya hidup sihat.

PDN Jalan Tun Razak beroperasi hari Isnin hingga Jumaat bermula 7.30 pagi sehingga 8 malam manakala pada Sabtu dan Ahad pula bermula 8 pagi sehingga 4 petang.

PDN Donation Suite, Midvalley Mall dan Suite Derma Darah Puspanita, Presint 10, Putrajaya pula beroperasi setiap hari bermula 10 pagi sehingga 6 petang.


Penganggur disyaki bakar remaja dihadapkan ke mahkamah

CHUKAI, 28 Julai – Seorang penganggur dihadapkan ke Mahkamah Majistret Kemaman hari ini atas tuduhan mencederakan seorang remaja lelaki sehingga melecur pada Jumaat lepas.

Tiada pengakuan direkodkan ketika pertuduhan dibacakan terhadap Shaikh Hilman Hakim Shaikh Anuar, 28, yang mengangguk faham kerana kes berkenaan di bawah bidang kuasa Mahkamah Sesyen.

Shaikh Hilman didakwa menyebabkan cedera parah ke atas Muhammad Fiqrie Adam Abdullah,15, pada 3 pagi, 22 Julai lepas di Kampung Perasing Jaya di Jabor dekat sini.

Pertuduhan mengikut Seksyen 326 Kanun Keseksaan yang memperuntukkan hukuman penjara 20 tahun dan denda atau boleh dikenakan sebat jika sabit kesalahan.

Terdahulu tiga lelaki dituduh di mahkamah sama iaitu Mohamad Razman Zalizan dan Mohamad Razif Mohamad, masing-masing berusia 20 tahun serta Muhammad Imran Mohamad, 18, yang turut mengaku tidak bersalah atas pertuduhan mencederakan Muhammad Fiqrie pada masa, tarikh dan lokasi sama.

Mereka didakwa mengikut Seksyen 323 Kanun Keseksaan dan dibacakan bersama Seksyen 34 Kanun sama yang memperuntukkan penjara maksimum setahun atau denda sehingga RM2,000 atau kedua-duanya sekali, jika sabit kesalahan.

Mahkamah menetapkan 8 Sept untuk sebutan semula kes dan membenarkan ketiga-tiga lelaki tersebut diikat jamin masing-masing RM1,800 dengan syarat tambahan mereka tidak dibenarkan mengganggu mangsa dan saksi pendakwaan.

Sebelum ini media melaporkan seorang remaja lelaki melecur kira-kira 40 peratus selepas dipercayai disimbah cecair jenis minyak sebelum dinyalakan api akibat dituduh mencuri wang RM100.


PRN Sarawak: 1,485 petugas bantuan PDRM bertugas di 11 IPD

KUCHING, 16 Dis – Seramai 1,485 petugas bantuan Polis Diraja Malaysia (PDRM) terdiri daripada pegawai kanan dan rendah ditugaskan di 11 Ibu Pejabat Polis Daerah (IPD) dalam ‘Op PRN DUN ke-12 Sarawak’ bagi memastikan proses pengundian pilihan raya negeri (PRN) pada Sabtu ini berjalan lancar.

Ketua Jabatan Pengurusan PDRM Kontinjen Sarawak SAC Gilberd Philip Layang berkata selain memastikan orang ramai keluar mengundi dengan selamat, mereka bertanggungjawab memastikan pengundi mematuhi prosedur operasi standard (SOP) COVID-19.

“Kalau dulu fokus kita untuk tentukan orang ramai tak takut keluar dan beri keyakinan untuk mereka melaksanakan tanggungjawab mengundi lima tahun sekali tanpa ragu-ragu. Namun untuk PRN ke-12 ini, kita ada satu lagi cabaran iaitu mengekang penularan COVID-19.

“Selain menentukan keselamatan awam, tuan-tuan juga bertanggungjawab membantu kerajaan mengekang penularan COVID-19 dengan menentukan orang awam yang datang mengundi mematuhi SOP khusus yang dikeluarkan oleh Suruhanjaya Pilihan Raya (SPR) dan SOP Fasa Tiga Pelan Pemulihan Negara,” katanya dalam amanat sebelum sesi pelepasan petugas Bantuan Sumber Manusia PDRM ke daerah masing-masing hari ini.

Petugas bantuan itu melibatkan 230 anggota dari Ibu Pejabat Polis Kontinjen Sarawak, Pusat Latihan Polis Kuching (270), Pasukan Gerakan Am Briged Sarawak (827) dan Kontinjen Sabah (22).

Menurut SPR, seramai 1,213,769 pengundi biasa daripada 1,252,014 pengundi berdaftar layak mengundi Sabtu ini manakala seramai 20,360 orang adalah pengundi awal dan 17,885 orang telah mengundi secara pos.- BERNAMA


Habibah dilantik Pengerusi Jawatankuasa Khas Tangani Isu Gangguan Seksual, Buli di institusi pendidikan

Menteri Kanan Pendidikan Datuk Dr Radzi Jidin berkata penubuhan jawatankuasa khas ini merupakan antara pendekatan kementerian untuk mendapatkan solusi terbaik dalam menangani kes gangguan seksual dan buli.

Selain Habibah, turut menerima watikah pelantikan semalam ialah tujuh ahli jawatankuasa berkenaan yang merupakan individu berpengalaman luas dan mempunyai latar belakang profesion berbeza termasuk  pensyarah, kaunselor, pegawai undang-undang serta wakil badan bukan kerajaan.

Mereka terdiri daripada Datuk Sutinah Sultan, Datuk Sulaiman Wak, Prof Datin Mariani Md Nor, Lt Kol Bersekutu (PA) Aminuddin Awang, Datuk Wan Mohamad Sheikh Abdul Aziz, Prof Madya (Kehormat) Datuk Dr Sundramoorthy dan ACP Siti Kamsiah Hassan.

“Kami yakin serta percaya dengan pengalaman dan kepakaran ahli-ahlinya, jawatankuasa khas ini akan dapat membantu kementerian meneliti secara mendalam dan seterusnya mengesyorkan pelan tindakan bersesuaian,” katanya dalam satu hantaran di Facebooknya, hari ini. – BERNAMA


‘Tak perlu gambar saya dalam poster PRN Melaka’

LENDU 19 Nov – Pengerusi Barisan Nasional (BN) Datuk Seri Ahmad Zahid Hamidi menegaskan ketiadaan gambarnya dalam mana-mana poster atau bahan kempen Pilihan Raya Negeri (PRN) Melaka adalah keputusannya dirinya sendiri.

Beliau berkata, kaedah yang digunakan parti lain dengan memaparkan wajah Presiden parti masing-masing adalah satu kaedah konvensional dan tidak perlu diikuti.

“Sengaja saya meminta supaya gambar saya selaku Pengerusi BN dan Presiden UMNO untuk tidak ada dalam poster, billboard sebab saya fikirkan rakyat Melaka mereka tahu bahawa mereka pilih bukan Presiden parti

“Mungkin (dipaparkan) menandakan tidak sayang pada tokoh-tokoh tertentu maka undi itu akan pergi situ namun ia sebaliknya,” katanya kepada pemberita selepas mengadakan ziarah kasih di Dewan Undangan Negeri (DUN) Lendu.

Pada masa sama, beliau berkata, BN mengambil pendirian untuk bersiap siaga di saat akhir untuk berdepan taktik pembunuhan watak yang dilakukan pihak yang menentangnya.

“Kami bersiap siaga untuk menjawab dan kita tahu juga pembunuhan watak atau ‘character assassination’ sedang dilakukan mereka namun kama siap sedia kerana kami yakin bahawa pengundi-pengundi di seluruh Melaka meletakkan set tertentu dalam minda mereka tentang parti mana mahu mereka pilih, calon mana mereka yang akan pangkah.


KKM syor kanak-kanak segera divaksin sebelum 1 April – Dr Noor Azmi

KUALA LUMPUR, 29 Mac – Kementerian Kesihatan (KKM) mengesyorkan supaya kanak-kanak yang belum mendapatkan vaksin agar berbuat demikian menerusi Program Imunisasi COVID-19 Kebangsaan Kanak-Kanak (PICKids) dengan kadar segera sebelum negara beralih ke Fasa Peralihan ke Endemik mulai 1 April ini.

Timbalan Menteri berkenaan Datuk Dr Noor Azmi Ghazali dalam kenyataan hari ini berkata langkah itu bagi memastikan kanak-kanak berusia lima hingga bawah 12 tahun mendapat perlindungan daripada jangkitan teruk dan komplikasi COVID-19.

Beliau berkata terdapat dalam kalangan ibu bapa menganggap semasa fasa peralihan ini, kanak-kanak dalam lingkungan umur berkenaan tidak perlu lagi diberi vaksinasi, namun pada hakikatnya, terdapat peningkatan 160 peratus bilangan kes COVID-19 dalam kalangan kanak-kanak yang dimasukkan ke hospital pada tahun ini.

“Ibu bapa diminta mendaftarkan anak sebagai tanggungan dalam aplikasi MySejahtera untuk mendapatkan pautan janji temu atau membawa anak lima hingga bawah 12 tahun secara ‘walk-in’ ke pusat pemberian vaksin (PPV) yang telah diberitahu sebelum ini.

Dr Noor Azmi berkata ibu bapa yang membawa anak mereka ke PPV COVID-19 pada hari bekerja akan diberikan surat pengesahan kehadiran (time-slip) yang membuktikan mereka membawa anak untuk divaksin justeru, beliau berharap majikan sektor kerajaan dan swasta memberi kerjasama dalam hal itu.

Semalam, sebanyak 1,315,497 kanak-kanak berusia lima hingga 11 tahun atau 37.1 peratus populasi itu di Malaysia telah menerima dos pertama vaksin COVID-19 menerusi PICKids.


Neelofa akan jawab hari ini

PETALING JAYA 27 Dis. – Desas desus umum berhubung pergolakan hubungan antara Neelofa dan Harris Ismail atau PU Riz akan terjawab hari ini.

Terdahulu, hubungan Neelofa dan Haris didakwa sedang retak menanti belah apabila ahli keluarga selebriti populariti itu asyik berkongsi status berbaur sindiran dipercayai ditujukan kepada Haris.

Bukan sahaja dikatakan sudah putus tunang, penggunaan minyak pengasih dan sudah bernikah antara topik hangat yang menjadi perbualan netizen dalam media sosial berhubung isu hubungan Neelofa dan Haris yang dikatakan berantakan sejak semalam.

Neelofa atau nama sebenarnya, Noor Neelofa Mohd. Noor, 31, juga didakwa netizen telah bernikah di Kelantan berwalikan bapa kandungnya sendiri iaitu Mohd. Noor.

Bagaimanapun, sehingga kini masih tiada sebarang kenyataan balas daripada pihak keluarga mahu pun pelakon yang terkenal menerusi drama Suri Hati Mr. Pilot itu bagi menafikan dakwaan berkenaan.


PTPTN umum kaedah pinjaman terkini untuk M40 dalam masa terdekat

KUALA LUMPUR, 16 September – Perbadanan Tabung Pendidikan Tinggi Nasional (PTPTN) akan memaklumkan kaedah pelaksanaan pinjaman terkini bagi golongan M40 (M1) dan pinjaman komputer riba bagi golongan berkenaan dalam masa terdekat selepas dimuktamadkan.

Ini berikutan pengumuman Perdana Menteri Datuk Seri Ismail Sabri Yaakob semalam mengenai kenaikan pinjaman PTPTN kepada golongan itu daripada 75 peratus kepada 100 peratus serta kemudahan pinjaman komputer riba.

Sementara itu, PTPTN memaklumkan bahawa peminjam yang menamatkan pengajian bermula 2019 dengan memperoleh Ijazah Sarjana Muda Kelas Pertama layak membuat permohonan untuk pengecualian bayaran balik pinjaman, yang dibuka sejak semalam hingga 31 Dis.

Untuk maklumat lanjut, peminjam juga boleh menghubungi PTPTN melalui Careline PTPTN di 03-2193 3000 (operasi Isnin hingga Jumaat, 9 pagi hingga 5 petang), Live Chat di www.ptptn.gov.my atau media sosial rasmi PTPTN.


94.8 peratus populasi dewasa lengkap divaksinasi

KUALA LUMPUR, 27 Okt – Sebanyak 22,191,734 atau 94.8 peratus kadar populasi dewasa di negara ini sudah lengkap menerima vaksin COVID-19 setakat 11.59 malam tadi (26 Okt), menurut data Kementerian Kesihatan (KKM) menerusi laman COVIDNOW.

Sejumlah 181,160 dos suntikan vaksin telah diberikan semalam melibatkan 136,290 suntikan dos lengkap dan 22,178 menerima suntikan dos pertama menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 49,434,613.

Setakat semalam juga, sebanyak 1,851,024  atau 58.8 peratus individu bagi golongan remaja berusia 12 hingga 17 tahun telah lengkap divaksin manakala 82 peratus atau 2,581,280 individu telah menerima sekurang-kurangnya satu dos vaksin.


JSPT Melaka keluarkan 4,477 saman sepanjang lima hari Op Selamat 18

AYER KEROH – Sebanyak 4,477 saman membabitkan pelbagai kesalahan jalan raya dikeluarkan Jabatan Siasatan Penguatkuasaan Trafik (JSPT) Melaka sepanjang lima hari Op Selamat 18 dijalankan.

Ketua JSPT negeri Superintendan [email protected] Zaki Omar berkata, jumlah itu menunjukkan peningkatan berbanding Op Selamat 15 dengan hanya 3,272 saman dikeluarkan bagi tempoh sama.

“Antara kesalahan yang banyak dikesan membabitkan halangan lalu lintas, parkir bertindih dan menggunakan telefon bimbit ketika memandu,” katanya pada sidang media di Plaza Tol Ayer Keroh, di sini, hari ini.

Beliau berkata, jumlah kemalangan jalan raya pada Op Selamat 18 turut menunjukkan peningkatan sebanyak 17 peratus atau 49 kes berbanding Op Selamat 15.

Beliau berkata, setakat semalam juga pihaknya merekodkan sebanyak 263,977 kenderaan masuk ke Melaka melalui tiga pintu masuk utama ke negeri ini iaitu Plaza Tol Ayer Keroh, Plaza Tol Simpang Ampat dan Plaza Tol Lipat Kajang.


Lebih 20 dron diaktifkan ke kawasan terjejas banjir – MOSTI

PUTRAJAYA, 24 Dis – Lebih 20 unit dron telah diaktifkan hari ini bagi operasi bantuan pemulihan banjir di kawasan terjejas di Selangor termasuk bagi kerja-kerja pemantauan dan penghantaran bekalan kritikal seperti makanan, ubat-ubatan dan power bank, kata Kementerian Sains, Teknologi dan Inovasi (MOSTI).

MOSTI dalam kenyataan hari ini memaklumkan dron yang dikendalikan Pasukan Petugas Kecemasan Perkhidmatan Dron Khas (PTK2Dron) itu telah digerakkan ke kawasan seperti Taman Sri Muda, Kampung Lombong dan Lanchong, Kampung Lanchang Jaya, Taman Alam Indah, dan Kampung Jalan Kebun.

“Usaha pemantauan dan penghantaran bekalan kritikal ini dilaksanakan di Selangor buat masa ini tertakluk kepada keperluan dari semasa ke semasa,” menurut kenyataan itu.

MOSTI berkata PTK2Dron, yang diselaraskan oleh Technology Park Malaysia (TPM) juga bersedia untuk menghulurkan bantuan di negeri lain yang terjejas banjir mengikut kesesuaian, permintaan dan keperluan pihak berkuasa tempatan.

MOSTI berkata pengendalian dron berkenaan telah diuji di Perak pada Oktober lepas dan didapati efektif dari segi penjimatan masa serta kos sebagai alternatif kepada kaedah logistik seperti menggunakan bot.

Dron-dron itu juga telah diuji untuk penghantaran ke lokasi yang mencabar dari segi geografi, termasuk ke ruang pendaratan yang sempit dan terhad.

MOSTI berkata kesemua dron yang digerakkan untuk bencana banjir itu adalah merupakan tanggungjawab sosial (CSR) syarikat dron tempatan iaitu VStream Revolutions Sdn Bhd, Meraque Services Sdn Bhd, Alphaswift Industries Sdn Bhd, Aerodyne Group Sdn Bhd dan GeoPrecision Tech Sdn Bhd. – BERNAMA


465 kes cubaan bunuh sejak Januari hingga Jun

PETALING JAYA 10 Sept – Sejumlah 465 kes cubaan bunuh diri dirujuk kepada Kementerian Kesihatan (KKM) bagi tempoh dari Januari hingga Jun tahun ini, berbanding 675 dalam tempoh yang sama tahun lepas.

Menteri Kesihatan Datuk Seri Dr Adham Baba berkata KKM telah mewujudkan Talian Sokongan Psikososial sejak 25 Mac lepas dengan kerjasama Mercy Malaysia bagi membantu menangani isu berkenaan, dan agensi-agensi kerajaan lain seperti Jabatan Kemajuan Islam Malaysia dan Kementerian Pembangunan Wanita, Keluarga dan Masyarakat turut mewujudkan talian bantuan masing-masing.

Beliau berkata secara keseluruhannya sejak 25 Mac hingga hujung Ogos lepas 11,791 panggilan telah diterima oleh talian-talian ini, dan setiap pemanggil mempunyai purata tiga isu, dengan 50 peratus isu yang dirujuk memerlukan sokongan emosi serta kaunseling seperti stres, risau dan putus harapan.

Katanya ia berpunca daripada faktor-faktor seperti hilang pekerjaan, tiada sumber pendapatan, masalah hubungan interpersonal, isolasi dan pengurangan akses kepada perkhidmatan bantuan sewaktu Perintah Kawalan Pergerakan (PKP).

Beliau berkata demikian semasa berucap merasmikan The Orchid Clubhouse MIASA sempena Hari Pencegahan Bunuh Diri Sedunia 2020 di sini hari ini,

Dr Adham berkata Pertubuhan Kesihatan Sedunia (WHO) melaporkan lebih 800,000 orang membunuh diri setiap tahun dengan purata satu kejadian bunuh diri setiap 40 saat.

Menurutnya secara global, kejadian bunuh diri adalah antara 20 penyebab utama kematian bagi semua peringkat umur, dan satu daripada tiga penyebab utama kematian dalam kalangan umur 15 hingga 44 tahun.

Sementara itu, Dr Adham berkata tema hari pencegahan bunuh diri pada tahun ini iaitu “Let’s TALK Minda Sihat: Kesihatan Mental Milik Semua, Bersama Cegah Bunuh Diri” bertepatan dengan situasi pandemik COVID-19 yang mempunyai impak signifikan terhadap kesihatan mental.

Beliau berkata selain daripada kempen dan promosi, KKM juga telah menyediakan perkhidmatan mental termasuk di 1,001 klinik kesihatan mental seluruh negara, empat institusi mental, 66 hospital kerajaan dan 28 Pusat Kesihatan Mental Masyarakat (Mentari).


Melaka Week misi pelaburan terbesar Sulaiman

Beliau yang tiba di Dubai, Emiriah Arab Bersatu (UAE) malam tadi menemui para delegasi dan berpesan agar semua pihak melakukan yang terbaik dalam usaha menarik seramai mungkin pelabur ke Melaka serta tidak mensia-siakan peluang yang terbuka.

Malah Sulaiman memandang serius setiap gerak kerja sepanjang tujuh hari di Dubai dan berharap semua pihak menjalankan tugas masing-masing dengan bersungguh sungguh.

“Dari Malaysia ke Dubai jarak lebih kurang 5,551 kilometer, peluang ini tidak selalu datang pada kita. Seperti yang selalu saya sebut, Get it Done! Bagi jadi, Kasi jadi! Saya mahukan semua peserta memegang prinsip ini sehingga tugasan kita di sini selesai…Boleh?

“Besar harapan saya agar usaha kita sepanjang Melaka Week di Expo 2020 Dubai yang juga disifatkan sebagai antara misi pelaburan Melaka yang terbesar akan membawa limpahan ekonomi yang besar kepada Negeri Melaka.

“Selepas sahaja majlis makan malam ini, saya berharap semua urusetia dan peserta delegasi Melaka bersiap sedia untuk menyempurnakan tugas dan amanah sepanjang Melaka Week yang akan bermula esok,” katanya.

Sulaiman berkata demikian ketika berucap pada Majlis Makan Malam Sempena Melaka Week di Expo 2020 Dubai di sebuah Hotel, di sini, malam ini.

Antara kenamaan hadir pada majlis itu adalah Duta Besar Malaysia ke UAE, Datuk Mohd Tarid Sufian; Setiausaha Kerajaan Negeri Melaka, Datuk Zaidi Johari; EXCO Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman serta Konsul Jeneral Malaysia di Dubai, Mohd Hasril Abdul Hamid.

Ketika berucap Sulaiman berkongsi visinya untuk melihat Melaka kembali menjadi bandar pelabuhan terkemuka dengan aktiviti perdagangan dan destinasi pilihan utama kapal dagang dunia seperti zaman kegemilangan Kesultanan Melayu Melaka.

“Umpama bait-bait kata daripada Tome Pires dalam bukunya The Suma Oriental, Melaka adalah sebuah pelabuhan yang sangat penting dan menguntungkan. Tidak ada tempat yang setanding dengannya di seluruh dunia.

“Melaka adalah sebuah negara kota yang dibangunkan untuk tujuan perdagangan, lebih maju berbanding tempat-tempat lain di dunia. Insya-Allah, kita semua mampu mencapai cita-cita ini kembali,” katanya.

Menurutnya pelbagai aktiviti dirancang untuk memeriahkan Melaka Week di Expo 2020 Dubai, antaranya pameran agensi Kerajaan dan syarikat PKS Melaka, Seminar dan Business Talk, padanan perniagaan dan business meeting serta lawatan ke pavilion negara-negara lain.

“Kerajaan Negeri merancang lebih lapan sesi forum dan business talk, enam acara menandatangani
memorandum persefahaman (MoU) dan lebih 30 padanan perniagaan sepanjang Melaka Week.

“Berkait itu juga, saya yakin, penyertaan Melaka Week di Expo 2020 Dubai ini juga akan menjadi tanda aras yang baik bagi mengekalkan hubungan terjalin sejak sekian lama antara Negeri Melaka dan negaranegara yang turut menyertai Expo di sini,” katanya.

Sulaiman turut mengucapkan terima kasih kepada Kementerian Sains, Teknologi dan Inovasi (MOSTI); Malaysian Green Technology and Climate Change Corporation (MGTC); Lembaga Pembangunan Pelaburan Malaysia (MIDA); Perbadanan Pembangunan Perdagangan Luar Malaysia (MATRADE) dan Tourism Malaysia yang menjadi tulang belakang dalam menjayakan misi pelaburan sepanjang Melaka Week di Expo 2020 Dubai.

Sementara itu ‘showcase’ pula berkonsepkan Melaka Rumahku: Menuju Negeri Lestari dengan mempamerkan Pelan Pembangunan Hala Tuju Melaka Lestari (Pelan Strategik Melakaku Maju Jaya 2035 – PSMJ 2035) dan berdasarkan 17 Matlamat Pembangunan Lestari.

Sebanyak 10 agensi dan syarikat berkaitan Kerajaan (GLC) antaranya Invest Melaka, MIDA, Perbadanan Melaka Waterfront Economic Zone (M-WEZ), Perbadanan Kemajuan Negeri Melaka (PKNM), Tourism Melaka, Badan Kawal Selia Air (BKSA), Perbadanan Teknologi Hijau Melaka (PTHM), Perbadanan Bioteknologi Melaka, Jabatan Pertanian Melaka dan Melaka ICT Holdings Sdn Bhd turut sama menyertai Ekspo 2020 Dubai.

Selain itu, Kerajaan Negeri Melaka juga turut membawa bersama 10 syarikat perusahaan kecil dan sederhana (PKS) Negeri Melaka untuk mempromosikan produk keluaran negeri Melaka antaranya Cahaya Gemilang Marketing, Asas Matahari, NRB Food Industries, O Seeker Food Sdn Bhd, KS Industrial dan Tools Sdn Bhd.


Guru berisiko tinggi akan diutamakan terima vaksin COVID-19

SUNGAI BESAR 22 Feb. – Kementerian Pendidikan (KPM) akan mengutamakan guru yang berisiko tinggi untuk menerima suntikan vaksin COVID-19 sekiranya permintaan agar golongan itu dimasukkan dalam kelompok penerima fasa pertama yang bermula Rabu ini, diluluskan.

Timbalan Menteri Pendidikan I Muslimin Yahaya berkata KPM sedang berbincang dengan Kementerian Sains, Teknologi dan Inovasi agar guru dipertimbang sebagai penerima vaksin fasa pertama memandangkan sesi persekolahan akan bermula Mac ini.

“Sekiranya permohonan ini diluluskan, kementerian akan memberi keutamaan kepada guru-guru yang berisiko tinggi untuk mendapat suntikan vaksin itu,” katanya kepada pemberita selepas tinjauan hari pertama peperiksaan Sijil Pelajaran Malaysia di Sekolah Menengah Jenis Kebangsaan Yoke Kuan, Sekinchan di sini hari ini.

Sebelum ini, Menteri Sains, Teknologi dan Inovasi Khairy Jamaluddin berkata, pihaknya menerima banyak permohonan daripada pihak yang mahu mereka dipertimbang sebagai penerima vaksin fasa pertama termasuk golongan pendidik.

Bagaimanapun Khairy yang juga merupakan Menteri Penyelaras Program Imunisasi COVID-19 Kebangsaan berkata, pihaknya berdepan kekangan kerana bekalan vaksin bagi fasa pertama hanya berjumlah kira-kira satu juta dos dengan sebahagian pendaftaran membabitkan 500,000 barisan hadapan dalam sektor kesihatan dan bukan kesihatan.


MetMalaysia keluar Nasihat Lekukan Tropika

KUALA LUMPUR, 21 Mei – Jabatan Meteorologi Malaysia (MetMalaysia) mengeluarkan Nasihat Lekukan Tropika yang dikesan pada Latitud 17.4 Utara dan Longitud 98.0 Timur, kira-kira 474 kilometer (km) dari barat laut Bangkok, Thailand.

MetMalaysia dalam kenyataan yang dikeluarkan pagi ini memaklumkan ribut itu bergerak ke arah utara timur laut dengan kelajuan 7 km sejam (km/j) dengan kelajuan angin maksimum 60km/j.

Menurut MetMalaysia, jarak lekukan tropika itu dengan bandar terdekat ialah kira-kira 1,243 km dari utara Pulau Langkawi, Kedah dan tiada kesan signifikan terhadap Malaysia.- BERNAMA


Bufet Ramadan di hotel biar berpatutan – Sulaiman

AYER KEROH 28 Mac – Kerajaan negeri menasihatkan kepada semua pemain industri perhotelan mahupun katering supaya menawarkan harga berpatutan bagi pakej Ramadan masing-masing.

Ketua Menteri, Datuk Seri Utama Sulaiman Md Ali berkata, pihak Kementerian Perdagangan Dalam Negeri dan Hal Ehwal Pengguna (KPDNHEP) akan menjalankan pemantauan bagi mengawal isu itu.

“Pihak hotel perlu melihat nilai ‘volume’ itu sendiri kerana jika harga ditawarkan murah mungkin ramai akan datang dan Insyallah mereka boleh dapat keuntungan.

Hadir sama, Setiausaha Kerajaan Negeri, Datuk Zaidi Johari, Yang Dipertua Majlis Perbandaran Hang Tuah Jaya (MPHTJ), Datuk Shadan Othman serta tetamu lain.


Penganggur didakwa sebabkan kematian semasa memandu dalam keadaan mabuk

KUANTAN 4 Mac. – Seorang penganggur mengaku tidak bersalah di Mahkamah Majistret, di sini, hari ini, atas tuduhan memandu di bawah pengaruh alkohol melebihi had dibenarkan sehingga menyebabkan kematian seorang pekerja kilang, Isnin lalu.

Pengakuan Mandave Singh, 26, yang memakai kemeja-T hitam dan seluar pendek jeans kelabu itu direkodkan di hadapan Majistret Nor Izzati Zakaria.

Tertuduh didakwa melakukan kesalahan itu semasa memandu kenderaan pelbagai guna (MPV) Toyota Avanza CBY7433 dan menyebabkan kematian Muhammad Akmal Hakim Misnan, 22, yang menunggang motosikal EX5 pada 1.10 pagi, 1 Mac lalu di Jalan Sungai Lembing di sini.

Bagi kesalahan itu, tertuduh yang baru tamat belajar di institusi pengajian tinggi didakwa mengikut Seksyen 44(1)(b) Akta Pengangkutan Jalan 1987 yang memperuntukkan hukuman penjara sehingga 15 tahun dan denda maksimum RM100,000, jika sabit kesalahan.

Pada prosiding itu, Peguam Farah Naz Kumar yang mewakili tertuduh merayu mahkamah mengurangkan jaminan RM20,000 yang ditawarkan Timbalan Pendakwa Raya Nasrul Hadi Abdul Ghani, dengan mengambil kira keadaan kewangan keluarga tertuduh.

“Bapa tertuduh yang akan menjadi penjamin bekerja sebagai pemandu teksi dengan pendapatan bulanan sekitar RM1,500, namun kini berdepan dengan masalah pandemik COVID-19 dan saingan e-hailing menyebabkan keadaan kewangan semakin sukar.

“Bapa tertuduh juga menyara isteri dan seorang anak yang mempunyai masalah kesihatan, selain tertuduh yang sukar mendapat kerja dalam situasi sekarang. Tertuduh berjanji tidak akan melarikan diri selain telah memberikan kerjasama kepada polis,” katanya.

Nor Izzati membenarkan jaminan RM10,000 dengan dua penjamin bersama syarat tambahan tertuduh melapor diri di balai polis setiap bulan, lesen memandu digantung sehingga kes selesai dan pasport miliknya diserahkan kepada mahkamah.

Beliau menetapkan sebutan semula kes pada 23 April bagi serahan dokumen memandangkan pihak pendakwaan masih menunggu laporan toksikologi tertuduh dan bedah siasat mangsa.

Pada Isnin lalu, polis mengesahkan Muhammad Akmal Hakim maut selepas motosikalnya dirempuh dari belakang menyebabkan mangsa yang bekerja di kawasan perindustrian Gebeng di sini, terpelanting ke cermin hadapan MPV yang merempuhnya sebelum terjatuh di tengah jalan.


Asnaf terima sumbangan Tabung Haji

AYER LIMAU – Program Sumbangan Hari Raya Aidilfitri oleh Tabung Haji (TH) bukan sekadar bertujuan meringankan beban asnaf, sebaliknya diharap dapat menanam azam dalam jiwa golongan itu untuk bergelar jemaah haji atau hajah suatu hari nanti.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, menerusi program itu seramai 40 asnaf sekitar Dewan Undangan Negeri (DUN) berkenaan menerima bantuan berjumlah RM400 sumbangan TH.

Hameed yang juga Exco Kerja Raya, Infrastruktur, Kemudahan Awam dan Pengangkutan negeri, berkata bantuan berkenaan tidak diberikan secara tunai sebaliknya dikreditkan terus ke akaun setiap penerima.

“Pembayaran dijangka selesai sebelum menjelang Aidilfitri nanti. Bagi menerima yang belum ada akaun TH mereka boleh berbuat demikian dan proses pendaftaran ini adalah percuma tanpa dikenakan sebarang bayaran.

“Jika tiada keperluan mendesak biarlah wang berkenaan kekal dalam akaun. Mungkin dengan simpanan yang tidak seberapa menjadi permulaan untuk kita menunaikan haji,” katanya.

Beliau berkata demikian ketika ditemui selepas menyempurnakan gimik penyerahan Sumbangan Hari Raya Aidilfitri oleh Tabung Haji di Japerun Ayer Limau, di sini, hari ini.


Ahli Parlimen Batu Sapi meninggal dunia

Menurut sumber daripada Parti Warisan Sabah (Warisan) ketika mengesahkan perkara itu, mendiang menghembuskan nafas terakhir di Hospital Gleaneagles, Kota Kinabalu kita-kira 11.50 pagi.

Liew, 60, yang berasal dari Kota Belud, dipilih sebagai Ahli Parlimen Batu Sapi pada Pilihan Raya Umum Ke-14 lalu dan pernah menjawat Menteri di Jabatan Perdana Menteri serta merupakan Pengerusi Tetap Warisan


MYSaveFood diperluas ke pasar malam

MERLIMAU 12 April – Program MYSaveFood Ramadan akan diperluas ke pasar malam seluruh negara selepas Aidilfitri ini kata Timbalan Menteri Perdagangan Dalam Negeri dan Kos Sara Hidup (KPDN), Senator Fuziah Salleh.

“Kita lihat program MYSaveFood ini amat berjaya dan sudah ada prosedur operasi standard (SOP). Antara SOP ditetapkan setiap makanan yang didermakan itu masih elok dan boleh dimakan dalam tempoh dua jam sebelum basi.

Beliau berkata demikian pada sidang media selepas merasmikan Program Kempen Menyelamatkan Pembaziran Makanan MYSaveFood di Bazar Ramadan RAHMAH (BRR) Bandar Baru Merlimau, di sini, hari ini.

Hadir sama, Exco Pembangunan Usahawan, Koperasi dan Hal Ehwal Pengguna negeri Allex Seah Shoo Chin dan Timbalannya Tuminah Kadi @ Mohd Hasim serta Pengarah KPDN negeri, Norena Jaafar.

Mengulas lanjut, Fuziah berkata peniaga yang ingin menderma secara sukarela di bawah program MYSaveFood tanpa mengharapkan insentif itu juga akan dilindungi undang-undang.

Semalam, KPDN melaporkan lebih 18 tan makanan dan minuman yang dijual peniaga di bazar Ramadan diselamatkan dan kemudiannya diagihkan kepada golongan memerlukan di seluruh negara sejak awal Ramadan lalu.


Festival Filem Malaysia ke-31 bakal diadakan Oktober ini

KUALA LUMPUR 14 Jun – Festival Filem Malaysia ke-31 (FFM31) bakal diadakan Oktober ini dengan mempertandingkan 22 kategori melibatkan penyertaan filem cereka.

Perbadanan Kemajuan Filem Nasional Malaysia (Finas) dalam kenyataan semalam memaklumkan penyertaan untuk filem-filem tempatan dibuka secara rasmi rasmi bermula hari ini sehingga 12 tengah hari 15 Julai depan.

“Terdapat tiga syarat uatama penyertaan iaitu ia mestilah filem cereka tempatan yang dikeluarkan di Malaysia dan mendapat kelulusan Lembaga Penapisan Filem bagi tahun 2018, 2019 dan 2020 bagi tayangan di Malaysia dalam format DCP/35 mm/format digital dengan tempoh tayangan sekurang-kurangnya 60 minit.

“Selain itu filem berkenaan juga mestilah yang belum pernah menyertai siri Festival Filem Malaysia dan merupakan filem-filem yang ditayangkan dalam tempoh tiga tahun berkenaan sahaja,” kata Finas selaku penganjur rasmi Festival Filem Malaysia ke-31 (FFM31).

Selain pengeluar filem hendaklah mempunyai Lesen Pengeluaran Filem daripada Finas, bagaimanapun bagi syarikat yang telah memohon tetapi lesen masih belum diperoleh, pemohon boleh memberikan nombor rujukan fail Finas yang berkenaan.

Menurut Finas antaranya ialah kategori yang dipertandingkan ialah filem terbaik, pengarah terbaik, pengarah harapan, pelakon lelaki terbaik, pelakon wanita terbaik, lakon layar terbaik, sinematografi terbaik, penyunting terbaik dan kesan khas visual terbaik.

Sebarang penyertaan boleh berhubung terus dengan Jawatankuasa Penyertaan dan Penjurian FFM31 menerusi talian 03-79682137 / 2110/ 1129 / 012-9155220 (Norasikin Salikin) / 011-23387665 (Mohd Farid Azlam) dan emel di [email protected], kata kenyataan itu.


Penerima hati pertama di Malaysia, Mohd Afiq Ikmal meninggal dunia

KUALA LUMPUR: Penerima hati pertama di Malaysia, Mohd Afiq Ikmal Muhammad Zaini menghembuskan nafas terakhirnya akibat komplikasi hati, awal pagi tadi, lapor Berita Harian.

Katanya, Mohd Afiq Ikmal, 23, yang dirawat di Hospital Selayang, Selangor, sejak 13 Februari lalu, menghembuskan nafas terakhirnya kira-kira jam 5 pagi tadi.

Sebelum ini media melaporkan Mohd Afiq Ikmal kritikal dan tidak sedarkan diri akibat komplikasi hati, selepas 23 tahun menjalani pembedahan pemindahan hati.

Allahyarham menjalani pembedahan itu ketika berusia 14 bulan, selepas Wan Mohd Hafizam menyatakan kesediaan mendermakan sebahagian hatinya walaupun antara mereka tiada pertalian saudara.


Penalti JDT cetus tanda soal – Zainal

KEPUTUSAN pengadil perlawanan, Hamdan Awang menghadiahkan penalti kepada Johor Darul Ta’zim (JDT) tatkala perlawanan baru bermula 17 saat dalam aksi menentang Kelab Bolasepak Melaka United (MUFC) di Stadium Hang Jebat, malam tadi menimbulkan perdebatan dan pertikaian.

Penalti itu diberikan selepas pemain pertahanan Akmal Zahir didakwa mengasari Gonzalo Cabrera dalam kotak penalti yang kemudiannya disempurnakan Bergson da Silva untuk gol tunggal perlawanan.

“Bagi saya inilah bola sepak yang mana dalam 90 minit perlawanan kita melepaskan gol awal daripada sepakan penalti yang menjadi tanda soal di situ.

Dalam aksi itu, skuad Hang Tuah tewas 0-1 di tangan pendahulu Liga Super, JDT, sekali gus terlepas daripada mengutip sebarang mata di laman sendiri.

Meskipun tewas buat pertama kali selepas liga kembali bersambung, Zainal tetap memuji persembahan ditampilkan anak buahnya yang tidak putus asa dalam 90 minit perlawanan.

“Saya berharap pemain akan bangkit semula untuk aksi seterusnya kerana kita ada perlawanan yang begitu penting untuk dihadapi selepas ini,” katanya lagi.


Ikon hotel mesra Muslim

BANDA HILIR 20 Ogos – Kaizen Hotel & Suites Melaka di Pulau Melaka, di sini, bakal diangkat menjadi ikon hotel mesra Muslim di negeri ini.

Ketua Menteri Datuk Seri Utama Sulaiman Md Ali berkata, penubuhan hotel hak milik kerajaan negeri itu juga selaras dengan saranan Kementerian Pelacongan, Seni dan Budaya dalam menjadikan Malaysia sebagai ‘Muslim Friendly Travel Country’.

Menurutnya, selain menyediakan kemudahan seperti surau, hotel berkenaan juga menyediakan inisiatif pengasingan waktu bagi kolam renang ‘indoor’ khusus untuk wanita, selain turut dalam proses untuk mendapatkan sijil halal.

“Ia juga bertepatan dengan hasrat kerajaan negeri untuk menjadikan Melaka sebagai negeri pelancongan di bawah Pelan Strategik Melakaku Maju Jaya 2035.

“Kejayaan ini wajar dijadikan contoh kepada pengurusan hotel lain kerana ia membuktikan bahawa kerajaan negeri sentiasa menyokong segala usaha dan komitmen pengusaha produk pelancongan khususnya industri perhotelan.

Hadir sama, Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri Datuk Rahmad Mariman; Exco Pembangunan Luar Bandar, Pertanian dan Industri Asas Tani negeri, Datuk Abdul Razak Abdul Rahman, Ahli Dewan Undangan Negeri (Adun) Asahan Fairul Nizam Roslan dan Pegawai Kewangan Negeri, Datuk Salhah Salleh.

Tambah Sulaiman, hotel itu juga difahamkan telah menjalin kerjasama dengan agensi pelancongan dari Dumai, Bengkalis dan Pekan Baru, Indonesia bagi mempromosikan perkhidmatan hotel tersebut.

“Malah dalam menarik lebih ramai pelancong khususnya dari Indonesia pihak hotel ini akan bekerjasama dengan Hospital Putra Melaka dalam menyediakan pakej pelancongan kesihatan,” katanya.


COVID-19: Kes harian terus meningkat hari ini

KUALA LUMPUR, 28 Jan – Kes baharu COVID-19 hari ini masih menunjukkan trend peningkatan apabila merekodkan 5,522 kes berbanding 5,439 kes dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata ini menjadikan jumlah kumulatif kes dijangkiti wabak itu adalah 2,855,930, setakat 12 tengah hari tadi.

Beliau berkata 5,483 daripada 5,522 kes baharu itu dikategorikan sebagai Kategori Satu dan Dua manakala 39 kes adalah Kategori Tiga, Empat dan Lima.

“Sebanyak 373 atau 69.4 peratus daripada jumlah kes baharu adalah kes import manakala 5,149 kes atau 96.1 peratus ialah kes tempatan.

“Kes yang memerlukan rawatan di Unit Rawatan Rapi (ICU) adalah 127 kes dan 70 kes memerlukan bantuan pernafasan,” katanya dalam kenyataan mengenai situasi semasa jangkitan COVID-19 di sini hari ini.

Trend peningkatan ini bermula pada 24 Jan lepas dengan merekodkan sebanyak 3,214 kes dan terus meningkat kepada 4,066 kes pada hari berikutnya, kemudian 4,744 kes dilaporkan pada 26 Jan lepas.

Mengenai kes sembuh, Dr Noor Hisham berkata sebanyak 3,285 kes dilaporkan hari ini menjadikan jumlah kumulatif pulih daripada wabak itu adalah 2,773,948 orang.

Beliau juga berkata 23 kluster baharu dikenal pasti dengan 289 kluster masih aktif setakat ini, sementara kadar kebolehjangkitan (Rt) COVID-19 dalam negara berada pada paras 1.15 dengan Negeri Sembilan merekodkan nilai Rt tertinggi iaitu 1.21 setakat semalam.

“Kesemua kes ini adalah varian Delta. Ini menjadikan jumlah kumulatif kes dijangkiti virus SARS-CoV-2 yang dikategorikan sebagai VOC dan varian mempunyai kepentingan (VOI) adalah 7,118 kes.


(DIKEMAS KINI) Tiada perhimpunan, majlis sosial sepanjang PRN Melaka – Khairy

KUALA LUMPUR 24 Okt – Sebarang aktiviti, perhimpunan atau majlis sosial berkaitan pilihan raya tidak dibenarkan berkuat kuasa esok hingga 27 Nov ini bagi mengurangkan risiko penularan jangkitan dan peningkatan kes mendadak COVID-19.

Beliau berkata berdasarkan pemantauan Kementerian Kesihatan (KKM), antara penyumbang kepada peningkatan kes dan kluster COVID-19 dalam negara adalah berkait dengan aktiviti perhimpunan atau majlis sosial yang tidak mematuhi prosedur operasi standard (SOP).

“Memandangkan risiko penularan jangkitan COVID-19 masih tinggi, terutama dengan penularan varian Delta dalam komuniti dan peningkatan bilangan kes COVID-19 baharu yang dilaporkan, aktiviti itu akan meningkatkan lagi risiko penularan jangkitan COVID-19 dalam komuniti,” katanya

Isnin lepas, Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 Nov manakala tarikh mengundi pula pada 20 November.

Jelas Khairy larangan ini selari dengan senarai aktiviti yang tidak dibenarkan (senarai negatif) dalam Pelan Pemulihan Negara (PPN) Prosedur Operasi Standard (SOP) Fasa Empat yang terkini.

Tegasnya sebarang pelanggaran kepada peruntukan ini, individu, penganjur atau organisasi boleh dikenakan tindakan perundangan seperti kompaun atau tindakan pendakwaan di mahkamah, sekiranya disabitkan kesalahan di bawah Akta Pencegahan dan Pengawalan Penyakit Berjangkit 1988 (Akta 342).

“Semua pihak dikehendaki mematuhi peraturan, SOP dan arahan yang telah ditetapkan demi memastikan penularan jangkitan COVID-19 dapat mencegah peningkatan kes dan kejadian kluster,” katanya.

Ia juga menurutnya berdasarkan peruntukan di bawah subperaturan 10(1) Peraturan-Peraturan Pencegahan dan Pengawalan Penyakit Berjangkit (Langkah-langkah di Dalam Kawasan Tempatan Jangkitan) yang dibuat di bawah subseksyen 11(2) Akta 342, menjadikan aktiviti perhimpunan adalah tidak dibenarkan.

Subperaturan 10(1) memperuntukkan bahawa tiada seorang pun boleh, semasa dalam mana-mana fasa ditetapkan, berhimpun atau terlibat dalam apa-apa perhimpunan di dalam mana-mana premis di dalam mana-mana kawasan tempatan jangkitan sama ada bagi maksud keagamaan, perkahwinan, sukan, rekreasi, sosial atau kebudayaan. – BERNAMA


85 rakyat Malaysia di Sri Lanka selamat – Saifuddin

KUANTAN, 11 Julai – Seramai 85 rakyat Malaysia yang berdaftar dengan Suruhanjaya Tinggi Malaysia di Sri Lanka dilaporkan selamat walaupun berlaku ketegangan di negara itu, kata Menteri Luar Datuk Seri Saifuddin Abdullah.

Beliau berkata kementeriannya bersedia untuk memindahkan rakyat Malaysia di situ jika keadaan bertambah buruk, dengan perkembangan semasa situasi di negara itu dipantau rapat buat masa ini.

“Kita menjangkakan keadaan di Sri Lanka akan kembali reda dalam beberapa hari ini setelah Presiden dan Perdana Menteri negara itu menyerahkan kuasa kepada Speaker Dewan.

“Buat masa ini, kita menasihatkan rakyat Malaysia di sana supaya tidak keluar rumah dan segera menghubungi pihak kedutaan Malaysia jika terdapat keperluan terutamanya dari segi bekalan makanan,” katanya.

Saifuddin berkata demikian pada sidang media selepas menghadiri Majlis Korban Aidiladha Parlimen Indera Mahkota di Masjid Sungai Karang Darat di sini hari ini, yang melibatkan agihan 43 ekor lembu kepada kawasan sekitar parlimen itu.

Selain itu, beliau juga meminta mereka yang gagal menghubungi saudara mara di Sri Lanka agar segera memaklumkan kedutaan Malaysia di Colombo supaya mereka dapat dikesan.

Media antarabangsa sebelum ini melaporkan pergolakan di Sri Lanka berlaku akibat krisis kewangan paling teruk dengan negara itu gagal membayar balik hutang luar berjumlah US$51 bilion (RM226 bilion) dan kini mengadakan rundingan dengan Tabung Kewangan Antarabangsa (IMF) bagi mendapatkan bantuan.

Presiden Gotabaya Rajapaksa dan Perdana Menteri Ranil Wickremesinghe telah mengumumkan peletakan jawatan mereka selepas penunjuk perasaan yang marah menyerbu kediaman presiden pada hari Sabtu dan membakar rumah perdana menteri.


Melaka-Pulau Pinang kongsi tuah – KM

GEORGETOWN 14 Jun – Pertemuan di antara Kerajaan Melaka dan Pulau Pinang menerusi Misi Galakan Pelancongan dianggap cukup berharga dan bakal membuka pelbagai peluang kerjasama di antara kedua-dua negeri bersejarah itu.

Ketua Menteri Datuk Seri Utama Sulaiman Md Ali berkata, dalam pertemuan bersama Ketua Menteri Pulau Pinang Chow Kon Yeow di Hotel Royal Chulan, di sini, banyak perkara yang boleh dipelajari Melaka seperti perancangan untuk memajukan sektor pelancongan dan pemuliharaan kawasan bersejarah.

“Kami bertukar pandangan, termasuk apa yang ada di Melaka dan apa yang ada di Pulau Pinang agar dapat merangka satu bentuk kerjasama bagi menambahbaik produk pelancongan, penjagaan dan pemuliharaan kawasan bersejarah.

“Saya turut menjemput beliau ke Melaka, agar kita boleh saling belajar dan mempelajari mengenai apa yang ada di kedua-dua negeri ini.

“Banyak boleh dipelajari delegasi Melaka hasil lawatan dan perbincangan hari ini dan semalam dan kita cuba buat di Melaka juga,” katanya ketika ditemui selepas melawat The [email protected], hari ini.

Beliau diiringi EXCO Pelancongan negeri Datuk Muhammad Jailani Khamis, Pegawai Kewangan Negeri Datuk Salhah Salleh, Pengurus Besar Perbadanan Ketua Menteri Melaka (CMI) Masrul Faizal Mohamad dan ketua-ketua jabatan lain.

Terdahulu Sulaiman yang mengetuai delegasi negeri ini meluangkan masa hampir satu jam melawat Jajaran Tembok Kota Lama yang termasuk Fort Cornwallis yang kini sedang menjalani proses konservasi.

Sejurus selepas itu, kesemua kira-kira 30 delegasi Melaka turut melawat tingat teratas di The Top @ Menara Komtar yang menjadi tumpuan utama pelancongan Pulau Pinang bagi menikmati pemandangan tertinggi di negeri Pulau Mutiara itu.

Progam lawatan diadakan itu merupakan intipati dalam program Semarak Pelancongan Melaka 2022 dan Sesi Padanan Niaga, Revitalise & Rejuvenate Melaka 2022 diadakan dua hari bermula semalam.

Sementara itu, bagi mengakhiri lawatan ke negeri terbabit Sulaiman mengadakan kunjung hormat keatas Yang di-Pertua Negeri Pulau Pinang Tun Ahmad Fuzi Abdul Razak di Hotel Eastern & Oriental sebelum bertolak pulang ke Melaka.


Agong, Raja Permaisuri beli juadah di bazar Ramadan Peringgit

BANDARAYA MELAKA 22 April – Nasi Beriani Gam Muar dan Kuih Keria Melaka antara juadah pilihan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah ketika melawat bazar Ramadan Peringgit, di sini, hari ini.

Kunjungan pasangan diraja itu diiringi Yang di- Pertua Negeri, Tun Seri Setia Mohd Ali Mohd Rustam dan isteri Toh Puan Asmah Abd Rahman.

Kehadiran Al-Sultan Abdullah dan Tunku Azizah menjadi tumpuan pengunjung serta orang ramai yang berkunjung ke bazar berkenaan untuk membeli juadah berbuka puasa.


PM ucap tahniah kepada Nicol dinobat Atlet Terunggul Sepanjang Zaman

KUALA LUMPUR 2 FEB.- Perdana Menteri Tan Sri Muhyiddin Yassin mengucapkan tahniah kepada bekas ratu skuasy negara Datuk Nicol Ann David yang dinobatkan sebagai pemenang Anugerah Atlet Terunggul Sepanjang Zaman Sukan Dunia, semalam.

Berkongsi rasa bangga bersama seluruh rakyat Malaysia atas kejayaan juara dunia sebanyak lapan kali berkenaan, perdana menteri berkata ia membuktikan sumbangan, keringat dan aksinya selama ini terus diperhatikan dunia walaupun beliau telah menggantung raket.

Beliau berharap kejayaan atlet kelahiran Pulau Pinang berusia 37 tahun itu dapat menyuntik motivasi kepada seluruh rakyat Malaysia untuk berjuang mengharumkan nama negara dalam apa jua bidang diceburi.

“Kepada generasi muda yang baru berjinak-jinak dengan sukan ini dan pemain pelapis yang sedang mengembangkan prestasi, jadikan kejayaan Nicol sebagai pembakar semangat untuk melangkah lebih jauh.

“Dengan iltizam yang betul dan usaha yang bersungguh-sungguh, tidak mustahil anda semua mampu menjadi seperti Datuk Nicol Ann David,” katanya dalam catatan terbaharu di akaun Facebooknya.

Bekas pemain nombor satu dunia selama 109 bulan berturut-turut itu meraih undi majoriti dalam undian yang diadakan secara dalam talian menerusi laman sesawang rasmi Sukan Dunia https://www.theworldgames.org, sekali gus  mengatasi 23 atlet lain untuk meraih gelaran berkenaan.

Sebagai calon tunggal Asia, Nicol ternyata unggul sebagai pendahulu sejak hari pertama undian dibuka pada 8 Jan lepas apabila menerima 318, 943 undi, kelebihan 200,000 undi daripada pencabar terdekat.

Pencabar terdekat Nicol adalah legenda tarik tali Ireland, James Kehoe yang memperoleh 113,120 undi diikuti atlet powerlifiting wanita dari Ukraine, Larysa Soloviova yang berada di tempat ketiga dengan 80,790 undi.


Hospital swasta Melaka berada dalam keadaan baik – EXCO

BANDA HILIR 14 April – Kerajaan negeri akan mengadakan lawatan ke Indonesia bagi menyelesaikan masalah kekurangan tenaga buruh demi memastikan pelancongan kesihatan di negeri ini berjalan lancar.

EXCO Pelancongan Negeri, Datuk Muhammad Jailani Khamis berkata bagaimanapun setakat ini hospital-hospital swasta di Melaka masih berada di tahap yang baik.

“Kita nampak hospital kita tidak sengsara, rumah sakit swasta kita tidak sengsara dan kita punya hospital swasta berada pada tahap yang selesa.

“Bila bertambah bilangan pelancong luar sudah pasti ada kenaikan mendadak dari segi bilangan penyakit dan pesakit dari Singapura, Indonesia dan ada kemungkinan dari Thailand,” katanya.

Beliau berkata demikian pada sidang media selepas Majlis Penyampaian Cenderahati Hari Raya Aidilfitiri kepada Wartawan Bergama Islam di Hotel Ibis di sini, malam tadi.


Sultan Mizan dukacita dengan nasib rakyat terkesan akibat banjir

KUALA TERENGGANU, 28 Mac – Sultan Terengganu, Sultan Mizan Zainal Abidin menzahirkan rasa dukacita terhadap nasib rakyat yang terkesan akibat pelbagai bencana alam terutamanya banjir baru-baru ini.

“Hampir keseluruhan harta benda mereka rosak akibat banjir yang menimpa dan lebih memilukan ada mangsa banjir kehilangan orang tersayang. Marilah kita doakan agar mereka yang terkesan dikuatkan semangat dan tabah untuk menghadapi setiap dugaan yang mendatang,” titah baginda dalam perutusan sempena ketibaan Ramadan, di sini hari ini.

Sementara itu Tuanku Sultan mengingatkan rakyat agar tidak mensia-siakan Ramadan dengan perkara yang melalaikan dan menyeru rakyat supaya melipatgandakan amalan dengan rasa penuh pengharapan bagi mendapatkan keredaan Allah.

“Ramadan merupakan bulan yang sangat istimewa dan unggul kerana Allah mencurahkan pahala, memberi kerahmatan dan keampunan sepanjang Ramadan tanpa henti berbanding bulan-bulan lain.

“Masjid dan surau juga juga sudah dibenarkan untuk solat secara berjemaah… oleh itu marilah kita ambil peluang untuk mengimarahkan masjid dan surau dengan pelbagai aktiviti ibadah,” titah baginda yang turut menasihatkan rakyat agar sentiasa mematuhi prosedur operasi standard (SOP).

Dalam perutusan tersebut baginda dan Sultanah Terengganu, Sultanah Nur Zahirah mengambil kesempatan mengucapkan Ramadan karim kepada seluruh umat Islam di negeri ini.- BERNAMA


Bola sepak kerja berpasukan, jangan salahkan permain tertentu- Cheng Hoe

KUALA LUMPUR 12 Jun – Ketua jurulatih Harimau Malaya Tan Cheng Hoe mengambil pendirian tidak mahu menyalahkan mana-mana pemainnya atas kekalahan 1-2 skuad negara menentang Vietnam di Al Maktoum Stadium di Dubai, Emiriah Arab Bersatu (UAE) awal hari ini.

Bagaimanapun, Cheng Hoe yang kehilangan ayahnya kira-kira 12 jam sebelum sepak mula, berkata bola sepak adalah kerja berpasukan dan berharap anak buahnya akan berusaha meningkatkan prestasi dan bermain sebagai satu pasukan untuk muncul sebagai skuad yang hebat pada masa depan.

Mengulas perlawanan pusingan kedua Kelayakan Piala Dunia 2022/Piala Asia 2023 bagi Kumpulan G itu, jurulatih berusia 53 tahun tersebut berkata anak buahnya tidak bernasih baik kerana bolos dua gol menerusi ‘set piece’ (gerak terancang).

“Secara keseluruhan, saya sebagai jurulatih sangat gembira dengan prestasi pemain kita, walaupun kalah. Perlawanan itu satu pertembungan yang sukar, namun setiap pemain sangat komited, berdisiplin di atas padang, mungkin disebabkan peralihan, kita hilang tumpuan semasa set piece,” katanya pada sidang media selepas perlawanan di Dubai.

“Memang kita ada peluang, kita lakukan serangan, kedua-dua pasukan bermain secara terbuka dan cuba mendapatkan kemenangan, malangnya kita gagal memenangi perlawanan itu. Saya sangat-sangat percaya yang anak buah saya bermain dengan baik hari ini, kita cuma perlu meningkatkan lagi prestasi semasa berdepan Thailand nanti,” tambah Cheng Hoe.

Skuad Golden Dragon membuka jaringan menerusi tandukan bertenaga Nguyen Tien Linh pada minit ke-27 susulan sepakan sudut, sebelum Harimau Malaya menyamakan kedudukan menerusi Guilherme de Paula yang memanfaatkan sepakan penalti pada minit ke-72.

Bagaimanapun, Vietnam memastikan tiga mata milik mereka menerusi tendangan penalti Que Ngoc Hai yang hadir 10 minit kemudian menerusi satu keputusan yang dipertikaikan oleh peminat.

Selepas dua kekalahan berturut-turut dan terlepas peluang layak ke pusingan ketiga Piala Dunia Qatar 2022 serta kelayakan automatik ke Piala Asia, Cheng Hoe mahu anak buahnya menumpukan perhatian pada perlawanan terakhir peringkat kumpulan menentang Thailand pada pagi Selasa ini, bagi memastikan laluan lebih mudah untuk kelayakan Piala Asia.

“Perlawanan menentang Thailand ini juga tidak akan mudah kerana mereka dapat berehat lebih lama berbanding kita (selepas tewas 1-3 kepada UAE pada Isnin).

Vietnam yang belum lagi tewas menerajui Kumpulan G dengan 17 mata selepas tujuh perlawanan, diikuti UAE (15 mata), Thailand (9), Malaysia (9) dan Indonesia dengan satu mata.


BN menang PRN Melaka – SPR

MELAKA 20 Nov – Suruhanjaya Pilihan Raya (SPR) mengumumkan Barisan Nasional (BN) sah memenangi Pilihan Raya Negeri (PRN) Melaka penggal ke-15.


Malaysia-Singapura sepakat sambung projek RTS, simboliknya di Tambak Johor

JOHOR BAHRU, 30 Julai – Segalanya berjalan lancar, dengan kedua-dua pihak Malaysia dan Singapura nampak ceria, semasa Perdana Menteri Tan Sri Muhyiddin dan rakan sejawatnya dari Singapura, Lee Hsien Loong, tersenyum lebar dan bertegur sapa di tengah-tengah Tambak Johor awal pagi ini, sebagai simbolik kesepakatan untuk menyambung semula projek Sistem Transit Rapid (RTS).

Walaupun kedua-dua pemimpin memakai pelitup muka disebabkan pandemik COVID-19, suasana pertemuan antara kedua-dua pemimpin jelas baik, semasa mereka berbual mesra, di majlis yang cukup bersejarah bagi kedua-dua negara Malaysia dan Singapura.

“Terima kasih kerana menyelesaikan urusan perjanjian (RTS) dengan kami,” kata Lee kepada Muhyiddin, yang kemudiannya menjawab “Terima kasih kerana bekerja keras”.

Kedua-dua pemimpin yang sedang berkerja keras menghadapi cabaran dalam mengawal COVID-19 di negara masing-masing, turut meluangkan masa untuk berbual mengenai keadaan semasa, khususnya berkaitan penularan di kedua-dua negara.

“Saya harap lain kali saya boleh menyeberang garisan ini (sambil menunjukkan garisan kuning yang memisahkan tempat mereka berdiri) tanpa dikuarantin,” katanya kepada Lee, yang mencetuskan gelak ketawa kedua-dua pemimpin itu.

Muhyiddin dan Lee berbual selama kira-kira 15 minit dalam pertamuan itu, yang boleh dianggap cukup bersejarah dan simbolik, memandangkan ia merupakan perjumpaan kali pertama dua pemimpin di atas Tambak Johor, yang digunakan oleh lebih 350,000 pengguna setiap hari sebelum Perintah Kawalan Pergerakan (PKP) dikuat kuasa pada 18 Mac.

Ia juga merupakan perjumpaan secara bersemuka buat kali pertama sejak Muhyiddin dilantik sebagai perdana menteri kelapan pada 1 Mac, manakala Lee sendiri baru sahaja mengangkat sumpah bagi menyambung tugas sebagai perdana menteri pada 27 Julai susulan kemenangan parti yang dipimpinnya Parti Tindakan Rakyat (PAP) pada pilihan raya baru-baru ini.

RTS, yang merupakan alternatif bagi mengurangkan kesesakan di laluan berkenaan (Tambak Johor), merangkumi pembinaan laluan sepanjang empat kilometer menghubungkan Bukit Chagar di Johor Bahru (ibu negeri Johor) dan Woodlands di Singapura.

Projek RTS telah melalui siri perbincangan panjang lebar di bawah kepimpinan tiga perdana menteri Malaysia, dan dijangka menelan belanja kira-kira US$872.14 juta (RM3.7 bilion, US$1 = RM4.24) di pihak Malaysia, dengan spesifikasi yang dipersetujui kedua-dua negara.


Cadang Ayer Keroh jadi lokasi Taman Budaya Melaka

AYER KEROH 18 Jun – Ahli Dewan Undangan Negeri (Adun) Ayer Keroh, Kerk Chee Yee menyambut baik cadangan Ketua Menteri Datuk Seri Ab Rauf Yusoh untuk mewujudkan taman budaya bagi semua kaum di Melaka.

“Ini bertepatan kerana Melaka mempunyai budaya dan warisan yang tersendiri sejak zaman penjajah beratus-ratus tahun dahulu yang mana ia mencetuskan kepelbagaian terdiri daripada bangsa dan kaum seperti Melayu, Cina, India, Baba Nyonya, Chetti, Serani dan Orang Asli,” katanya.

Beliau berkata demikian pada sidang media selepas menghadiri Majlis Perasmian Karnival Kebudayaan Tradisi Cina 2023 yang diadakan di sebuah restoran di Taman Muzaffar Syah, di sini, pada Sabtu.

Karnival tersebut telah dirasmikan Ab Rauf dan dihadiri Exco Pembangunan Usahawan, Koperasi dan Hal Ehwal Pengguna negeri, Allex Seah Shoo Chin dan Timbalan Exco Kemajuan Desa, Pertanian dan Keterjaminan Makanan, Low Chee Leong.

Jelasnya, elemen pertama melibatkan kaligrafi peribahasa Cina yang telah memecahkan rekod Malaysia Books Of Records (MBOR), diikuti elemen kedua melibatkan demonstrasi kuih chang dan elemen ketiga mengekalkan tradisi dengan permainan catur Cina.


Pendapatan RM30,000 dengan hanya jual kuih tradisi

SUNGAI RAMBAI 26 April – Usianya baru mencapai 28 tahun namun mampu meraih pendapatan lumayan sehingga RM30,000 sebulan dengan hanya menjual kuih tradisi di pasar Ramadan dan atas talian (online).

Itulah yang dilakukan oleh Siti Nur Ismail sejak lebih lima tahun lalu yang hanya menjual kuih tradisi seperti kuih seri muka durian, kuih boko ubi, kuih talam kacang, kuih koci dan badak berendam di sebuah bengkel membuat kuih dekat Sungai Rambai.

Anak kelahiran Parit Penghulu itu hanya bermodalkan ilmu rahsia membuat kuih tradisi dari nenek, Mariam Arshad, 67, selain mempunyai minat yang mendalam terhadap dunia perniagaan.

Disebabkan itu, Siti Nur melupakan hasrat bekerja makan gaji sebaik sahaja menamatkan pengajian di UiTM Permatang Pauh, Pulau Pinang dalam jurusan kulinari dan menyambung legasi membuat kuih yang diusahakan nenek secara kecil-kecilan di rumah ketika itu.

“Saya amat menyukai kerja membuat kuih yang dilakukan nenek dan mula mengikuti jejaknya sejak saya masih bersekolah menengah lagi dan selepas tamat pengajian, saya terus fokus menyambung kerja nenek sehinggalah ke hari ini.

“Perusahaan nenek kemudiannya saya modenkan dan saya letak label Kuih Tradisi yang bermaksud, kuih-kuih ini adalah warisan orang Melayu dan sebagai generasinya, kita harus menjaga kualiti dan rasanya yang asli.

“Sebab itu, Kuih Tradisi, rasanya sangat asli kerana tidak menggunakan santan yang diproses sebaliknya kita guna santan asli dari kelapa yang kita tanam sendiri di kampung termasuk juga dengan gula, ia bukan gula dari kedai biasa kerana kita guna gula merah khas sebab itu rasanya asli bukan semata-mata rasa manis sahaja,” katanya ketika ditemui Melaka Hari Ini baru-baru ini.

Maka, disebabkan rasa asli, Siti Nur mempunyai kelompok pelanggan yang besar sama ada yang biasa memesan kuih melalui talian atau pelanggan tetap yang membeli di pasar Ramadan Merlimau sejak lebih dua tahun lalu.

Menurutnya, dalam sehari berniaga di pasar Ramadan Merlimau, dia menyiapkan 500 pek Kuih Tradisi untuk dijual di situ dan ianya habis terjual dengan jualan RM3 satu pek.

“Alhamdulillah, walaupun pada waktu Perintah Kawalan Pergerakan (PKP) tahun lepas, jualan Kuih Tradisi tetap mendapat sambutan walaupun hanya menjual secara online dan ada juga pelanggan datang ke rumah dari Melaka dan sekitarnya,” ujarnya.

Kata Siti Nur, dia merasa bangga kerana dapat mengusahakan perniagaan kuih tradisi yang diwarisi oleh neneknya itu dan mampu menikmati pendapatan lumayan setiap bulan walaupun tidak pernah merasai pengalaman bekerja makan gaji seperti rakan sebayanya yang lain.


Pembangunan e-Sukan Melaka akan diperhebat, cungkil bakat baharu

SERI NEGERI, 22 Sept – Pembangunan sukan elektronik atau e-Sukan akan diperhebat dari semasa ke semasa dalam memastikan bakat baharu anak negeri ini dapat dicungkil untuk diangkat ke peringkat tertinggi.

Exco NGO, Pembangunan Belia dan Sukan negeri Datuk Rafiq Naizamohideen berkata, pelbagai program pembangunan akan dirangka untuk memperkasa e-Sukan di negeri ini.

“Saya ambil maklum pandangan Yang Berhormat Ayer Keroh tentang keperluan kita tambah program seminar atau bengkel bagi tujuan pembangunan e-Sukan Melaka, kita (Kerajaan Melaka) akan berbincang dengan pihak Jabatan Belia dan Sukan Melaka, Majlis Sukan Negara negeri Melaka, dan Persatuan e-Sukan Melaka (MEA).

“Pada masa sama, saya kira usaha kerajaan negeri untuk kerjasama dengan MEA dan agensi terlibat anjurkan kejohanan ini adalah satu platform yang baik, bagi cungkil bakat, saya fikir itu satu usaha tepat dalam tempoh penganjuran.

“Kita dapat kenal pasti bakat baharu yang sebelum ini tidak ditonjolkan, tetapi mereka ini adalah yang berpotensi untuk diketengahkan dalam sukan elektronik ini, sama ada mewakili Melaka termasuk dalam SUKMA yang juga mempunyai kategori e-Sukan,” katanya.

Beliau berkata demikian ketika menjawab soalan tambahan dari Kerk Chee Yee (PH-Ayer Keroh) dalam Persidangan Pertama Penggal Keempat Dewan Undangan Negeri (DUN) Melaka Ke-14 di sini, sebentar tadi.

Pada masa sama, Rafiq turut menjelaskan Jawatankuasa Pemantau Esport Negeri Melaka diteruskan, sebagai antara komponen dalam pembangunan sukan elektronik negeri ini.

“Saya juga ingin maklum kepada Ayer Keroh, bahawa di peringkat kerajaan negeri, kita masih teruskan usaha yang telah diwujudkan iaitu Jawatankuasa Pemantau Esport Negeri Melaka, untuk merangka garis panduan penubuhan sukan elektronik ini,” katanya.


Kejutan buat guru KAFA cemerlang

AYER KEROH 30 Mei – Jasa Siti Zaitun Khazali, mendidikan anak bangsa mengenal ilmu agama dihargai selepas dia diumumkan sebagai penerima Anugerah Guru Kafa Cemerlang Kebangsaan.

Siti Zaitun, 51, berkata, selama 16 tahun dia berkhidmat dengan penuh keikhlasan dan langsung tidak terfikir akan dipilih sebagai penerima anugerah itu.

Malah dia hanya mengetahui mengenai penganugerahan itu selepas melihat namanya yang tertera pada buku tentatif program ketika hadir ke Konvensyen Kelas Al-Quran dan Fardu Ain (KAFA) Peringkat Kebangsaan Tahun 2023, disempurnakan oleh Yang di-Pertua Negeri, Tun Seri Setia Mohd Ali Mohd Rustam, di Pusat Dagangan Antarabangsa Melaka (MITC), di sini, hari ini.

“Ini memang betul-betul kejutan, saya langsung tidak diberitahu apa-apa, sebaliknya hanya menerima panggilan telefon daripada pegawai Jabatan Kemajuan Islam Malaysia (JAKIM) berkenaan pengesahan kehadiran ke konvensyen ini.

“Anugerah ini adalah penghargaan terbesar dan amat bermakna buat diri saya. Allahamdulillah dan syukur tidak terhingga atas peluang ini,” katanya ketika ditemui.

Majlis turut dihadiri Menteri di Jabatan Perdana Menteri (Hal Ehwal Agama), Senator Datuk Setia Dr. Naim Mokhtar; Exco Pendidikan, Pengajian Tinggi dan Hal Ehwal Agama, Datuk Rahmad Mariman; Timbalan Pengerusi Majlis Agama Islam Melaka (MAIM) Datuk Wira Md Rawi Mahmud dan Ketua Pengarah JAKIM, Datuk Hakimah Mohd Yusoff.

Guru KAFA Sekolah Kebangsaan Jabi, Pokok Sena, Kedah itu berkata, meskipun dikelilingi murid ‘istimewa’ namun itu bukan alasan baginya untuk menjalankan amanah dipikul secara sambil lewa.

“Saya menggunakan pendekatan psikologi bagi membimbing anak murid. Memang berasa puas apabila ada dalam kalangan mereka memperoleh keputusan 6A bagi Ujian Penilaian Kelas KAFA (UPKK),” katanya.

“Anugerah ini sebenarnya kejutan buat diri saya walau bagaimanapun saya bersyukur dan berterima kasih kerana memberi pengiktirafan kepada guru KAFA. Anugerah seperti ini akan menjadi semangat untuk kami semua.

“Sistem pendidikan agama sudah banyak berlaku trasformasi, elemen teknologi juga diterapkan bagi memberikan yang terbaik kepada murid,” katanya yang mengajar di Sekolah Rendah Agama (SRA) Taman Maju, Jasin.


AirAsia beri maklum balas kepada KPDNHEP dalam tempoh 24 jam

PUTRAJAYA, 10 Mei- Syarikat penerbangan AirAsia akan memberi maklum balas berhubung isu pengguna termasuk berkaitan kelewatan dan penjadualan semula penerbangan kepada Kementerian Perdagangan Dalam Negeri dan Hal Ehwal Pengguna (KPDNHEP) dalam tempoh 24 jam.

Menterinya  Datuk Seri Alexander Nanta Linggi berkata selepas mengumpulkan keluhan, rungutan dan aduan pengguna mengenai isu kelewatan penerbangan AirAsia, KPDNHEP telah membuat penelitian awal dari segi kepentingan pengguna mengikut bidang kuasa kementerian dan menghubungi pengurusan AirAsia bagi mendapatkan maklum balas.

Menurutnya, antara isu berkisar kepada kepentingan pengguna yang diketengahkan menerusi libat urus awal bersama AirAsia adalah penangguhan jadual penerbangan, semakan semula jadual penerbangan sehingga menjangkau lebih enam jam, serta kelayakan pengguna mendapatkan pampasan sekiranya mengalami kelewatan penerbangan sedemikian.

“Bagi memudahkan pengguna, saya meminta AirAsia untuk menyediakan carta aliran mengenai proses memfailkan aduan rasmi bagi mendapatkan pampasan tertakluk kepada garis panduan ditetapkan Mavcom (Suruhanjaya Penerbangan Malaysia) sebagai agensi kawal selia dalam isu itu,” kata Nanta dalam ciapan terbaharu beliau di akaun Twitter rasminya hari ini.

Nanta berkata meskipun perihal mengenai industri penerbangan banyak tertakluk kepada bidang kuasa Kementerian Pengangkutan namun beliau sebagai menteri berkaitan kepenggunaan akan campur tangan sekiranya hak pengguna terkait sama.

“Tiada ‘sembang kari’, cakap tak serupa bikin, ‘siasat dan siasat’ atau sekadar berpeluk tubuh dalam isu ini. Kepentingan pengguna adalah amanah saya sebagai menteri KPDNHEP,” katanya.

Nanta dalam ciapan di Twitter semalam berkata KPDNHEP akan menjalankan siasatan dari sisi kepentingan pengguna berhubung isu kelewatan dan penjadualan semula penerbangan domestik melibatkan AirAsia.

Ia susulan rungutan, aduan dan keluhan yang diterima daripada pengguna berhubung isu kelewatan penerbangan Air Asia ke pelbagai destinasi dalam negara dikesan berlaku sejak hujung bulan lepas dan masih berlanjutan.


Piala AFF: Menang 1-0 tidak cukup : Pan Gon

KUALA LUMPUR, 8 Jan — Ketua jurulatih skuad kebangsaan Kim Pan Gon mengakui kemenangan tipis 1-0 ke atas Thailand pada aksi separuh akhir pertama malam ini, tidak mencukupi untuk mengukuhkan peluang ke final Piala Konfederasi Bolasepak ASEAN (AFF) 2022.

Menyedari aksi sengit menanti skuad Harimau Malaya di separuh akhir kedua di Stadium Thammasat pada Selasa ini, Pan Gon menaruh yakin anak buahnya kekal tenang dan terus berjuang bagi memastikan mereka tidak tersingkir.

“Ia satu perlawanan sukar kerana Thailand adalah pasukan kuat. Kita cuba memberi tekanan kepada mereka tapi ia tidak mudah,” katanya pada sidang media selepas perlawanan di sini malam ini.

Bagaimanapun, Pan Gon berasa lega kerana pasukan kebangsaan tidak dibolosi pada aksi malam ini selepas pemain sayap lincah negara Mohamad Faisal Abdul Halim membuka jaringan pada minit ke-11.

“Kita mempunyai banyak peluang menjaringkan gol, keputusan sepatutnya berpihak kepada kita 3-0 namun pasukan lawan juga mempunyai banyak peluang mendapatkan gol. Cuma pemain adalah manusia dan melakukan kesalahan. Saya harap para pemain dapat pulih dengan cepat,” katanya.

Mengenai gol hasil tandukan Dominic Tan pada minit ke-55 dinafikan oleh pengadil perlawanan dari Korea Selatan, Pan Gon berkata: “Saya tidak nampak (insiden) itu dengan jelas, saya tidak boleh kata apa-apa.”

Sementara itu, ketua jurulatih Thailand Alexandre Polking kecewa dengan kekalahan dialami anak buahnya biarpun mereka mendominasi perlawanan di Stadium Nasional Bukit Jalil.

“Sebagai jurulatih, saya tidak suka kekalahan sebegini tapi ini adalah bola sepak dan kalah adalah sebahagian daripada permainan. Saya tidak pernah menyangka Thailand boleh mendominasi permainan kerana Malaysia berbeza sama sekali di peringkat kumpulan,” katanya.

“Ia keputusan baik buat Malaysia dengan penyokong yang hebat tapi kami juga mempunyai peminat hebat dan saya pasti mereka akan mendorong pemain untuk menjaringkan gol,” katanya.


Dua kapal pindah minyak bernilai RM24.5 juta secara haram ditahan

JOHOR BAHRU, 10 Jan – Agensi Penguatkuasaan Maritim Malaysia (Maritim) Johor menahan dua kapal tangki dipercayai memindahkan minyak bahan api marin (MFO) bernilai RM24.5 juta secara haram, di timur Tanjung Sedili Besar, Kota Tinggi, semalam.

Pengarah Maritim Negeri Johor Laksamana Pertama Maritim Nurul Hizam Zakaria berkata penahanan itu melibatkan 7,000 metrik tan MFO dan dua kapal yang berdaftar dari Pulau Pinang dan Panama itu ditahan di kedudukan 32 batu nautika timur Tanjung Sedili Besar, antara 10.50 pagi hingga 11.30 pagi.

“Kapal tangki yang berdaftar dari Pulau Pinang itu dikendalikan 10 orang kru termasuk seorang warganegara tempatan, lapan warga Indonesia dan satu dari Myanmar, manakala bagi kapal tangki yang berdaftar dari Panama pula dikendalikan 18 orang kru terdiri daripada 12 orang warganegara India dan enam warga Pakistan.

“Kesemua mereka berusia antara 25 tahun hingga 59 tahun dan memiliki dokumen pengenalan diri yang sah. Mereka dipercayai melakukan pemindahan minyak itu bagi mengelakkan keperluan mendapatkan kelulusan daripada kerajaan Malaysia,” katanya dalam sidang media, di sini hari ini.

Beliau berkata pihaknya akan menyiasat semua aspek termasuk sama ada minyak tersebut datang daripada sumber sah atau haram dan kes disiasat di bawah Seksyen 491B(1)(K) Ordinan Perkapalan Saudagar 1952.

Selain itu, Nurul Hizam berkata dua kapal terdiri daripada kapal dagang berdaftar di Douglas, Australia dan kapal tangki berdaftar di Zanzibar, ditahan atas kesalahan bersauh tanpa kebenaran pada operasi yang sama.

Sepanjang tahun lepas, sebanyak 74 kes direkodkan bagi Operasi Jangkar Haram yang menunjukkan trend penurunan bagi denda dan kompaun sebanyak RM1.843 juta berbanding 2021 iaitu 98 kes melibatkan RM2.981 juta.


Bajet 2023: MAFI harap peruntukan ditingkatkan demi keselamatan bekalan makanan

KEPALA BATAS, 8 September – Kementerian Pertanian dan Industri Makanan (MAFI) berharap peruntukan kementerian itu akan meningkat pada Bajet 2023, bagi membolehkan pelbagai program untuk memastikan kelangsungan bekalan makanan negara, dapat diteruskan.

Menterinya Datuk Seri Dr Ronald Kiandee berkata MAFI merupakan salah satu kementerian yang penting, khususnya dalam memberi jaminan keselamatan bekalan makanan dalam negara.

“Semua ini memerlukan dana yang berterusan dan MAFI berharap Kementerian Kewangan melihat ini sebagai sesuatu yang perlu diberi keutamaan dan seterusnya meningkatkan peruntukan MAFI pada Bajet 2023 yang akan dibentang pada 7 Okt akan datang,” katanya kepada media selepas merasmikan Mesyuarat Agung Tahunan Pertubuhan Peladang Negeri Pulau Pinang di sini hari ini.

Terdahulu dalam ucapan perasmiannya, beliau berkata salah satu usaha dalam pembangunan pertanian yang dilaksanakan kerajaan melalui Lembaga Kemajuan Pertanian Muda (MADA), ialah Program Penanaman Padi Lima Kali dalam Tempoh Dua Tahun, yang dicadang untuk dilaksanakan pada bulan Disember 2022 sebagai musim penanaman tambahan.

Beliau berkata program rintis ini akan melibatkan kawasan seluas 1,220 hektar sawah padi dan dijangka dapat meningkatkan pendapatan 628 pengusaha sebanyak 25 peratus, berbanding mengusahakannya empat kali dua tahun.

“Usaha-usaha ini adalah selaras dengan manifestasi dan komitmen kerajaan bagi terus memperkasa golongan pesawah serta Pertubuhan Peladang, menjadi sebuah entiti yang kompeten dan berdaya saing dalam sektor agromakanan negara, dengan tadbir urus yang baik di setiap peringkat,” katanya.

Selain itu, beliau berkata MAFI sedang menerajui Revolusi Industri 4.0 (IR 4.0) bagi memodenkan sektor agromakanan negara sejajar dengan Dasar Agromakanan Negara 2021-2030 (DAN 2.0), bagi memastikan sektor ini kekal mampan mendepani cabaran globalisasi dan persaingan dalam pasaran terbuka.

Malah, katanya cabaran globalisasi semasa juga memerlukan negara meningkatkan produktiviti dan mengurangkan kos pengeluaran, khususnya melalui adaptasi teknologi IR4.0 dan pengamalan budaya inovasi dalam sektor agromakanan negara.

“Dalam hal ini, saya menyeru agar rangkaian Pertubuhan Peladang di seluruh negara sentiasa meningkatkan daya inovasi, dengan meneroka teknologi pertanian baharu dan moden bagi membantu para peladang meningkatkan hasil keluaran,” katanya.


COVID: 18,547 kes baharu, hari kedua Sarawak catat kes harian tertinggi

KUALA LUMPUR 7 Sept – Sebanyak 18,547 kes baharu COVID-19 dilaporkan di seluruh negara dalam tempoh 24 jam lalu dengan Sarawak merekodkan kes harian tertinggi untuk hari kedua berturut-turut dengan 3,200 kes hari ini.

Ketua Pengarah Kesihatan Tan Sri Dr Noor Hisham Abdullah menerusi hantaran di Twitter dan Facebook memaklumkan dengan pertambahan kes baharu itu menjadikan jumlah keseluruhan kes kini mencecah 1,880,734 kes.

Selangor pula mencatatkan negeri kedua kes harian tertinggi iaitu 2,407 kes diikuti Johor (2,174); Sabah (2,107); Pulau Pinang (1,776); Kedah (1,487); Kelantan (1,458); dan 1,197 kes di Perak.

Sementara itu, negeri yang merekodkan kes di bawah 1,000 adalah Pahang (742); Terengganu (645); Kuala Lumpur (631); Melaka (448); Negeri Sembilan (229); Perlis (20); Putrajaya (22); dan empat kes di Labuan.

Mengenai kapasiti dan penggunaan katil hospital COVID-19, Dr Noor Hisham menerusi perkongsian infografik dalam hantaran berbeza memaklumkan penggunaan katil bukan unit rawatan rapi (ICU) adalah 72 peratus daripada 17,885 katil, manakala penggunaan katil ICU adalah 68 peratus daripada 1,581 katil, setakat 5 petang semalam.

Berdasarkan infografik itu, tiga negeri mencatatkan penggunaan katil bukan ICU melebihi 100 peratus iaitu Johor (111 peratus); Pulau Pinang (102 peratus) dan Perlis (100 peratus).

Bagi penggunaan katil ICU, dua negeri merekodkan penggunaan melebihi 100 peratus iaitu Perak dengan 111 peratus dan Kedah 102 peratus manakala Labuan mencatatkan sifar penggunaan katil ICU.


“Setiap yang bermula pasti akan berakhir”- Abdul Hamid

KUALA LUMPUR 2 Mei. – “Saya tak berhasrat untuk kekal lebih lama dalam jawatan ini…setiap yang bermula itu pasti akan berakhir,” kata Tan Sri Abdul Hamid Bador yang akan menyerahkan jawatan Ketua Polis Negara kepada timbalan beliau Datuk Seri Acryl Sani Abdullah Sani esok.

Dua tahun menerajui pasukan Sang Saka Biru dan sepanjang tempoh itu ada sesuatu yang beliau terkilan kerana tidak dapat dilaksanakan iaitu melawat Sabah dan Sarawak bagi menyelesaikan masalah pasukan di dua negeri itu.

“Tiada apa yang hendak saya sesali tapi hasrat saya adalah untuk ke sana (Sabah dan Sarawak) kerana di sana begitu banyak isu yang tidak dapat diselesaikan antaranya kes perjudian dan persempadanan negara.

“Saya tidak dapat pergi ke Sabah dan Sarawak sebab COVID-19 ini, banyak isu di Sarawak tapi saya mohon maaflah sebab sekiranya saya pergi (perlu) dengan kuarantin dan macam-macam…,” katanya.

Beliau berkata sesuatu yang drastik perlu dilakukan di Sarawak dan berharap pucuk pimpinan PDRM selepas ini dapat memberi perhatian terhadap isu integriti, penyeludupan, perjudian dalam talian dan maksiat yang dikatakan banyak berlaku di sana.

Memegang jawatan tertinggi pasukan keselamatan negara pada 4 Mei 2019, Abdul Hamid akan menamatkan kontrak perkhidmatan beliau pada 3 Mei 2021.

Sebagai Ketua Polis Negara ke-12, Abdul Hamid dilihat melaksanakan tugas dan tanggungjawabnya untuk membersihkan maruah pasukan itu dengan memerangi habis-habisan rasuah dalam pasukan polis.

Tidak kira anggota, pegawai, pegawai kanan mahupun pegawai kanan tinggi dalam pasukan pasti tidak akan terlepas daripada diambil tindakan baik secara dalaman atau dihadapkan ke muka pengadilan jika didapati terbabit dalam rasuah, salah laku dan bersekongkol dengan pesalah jenayah.

Abdul Hamid juga dikenali sebagai Ketua Polis Negara yang lantang bersuara menegur warga Polis Diraja Malaysia (PDRM) dengan mendedahkan kes-kes anggota dan pegawai yang terlibat masalah integriti, salah guna kuasa dan salah laku serta lain-lain kes jenayah lagi.

Kelantangan dalam mendedahkan pelbagai kartel dalam pasukan bagaimanapun mendapat kritikan dan kecaman daripada pelbagai pihak termasuk warga PDRM sendiri dan ahli politik yang kurang senang dengan tindakannya dan menyifatkannya sebagai membuka pekung di dada.

Antara kejayaan besar polis di bawah kepimpinan Abdul Hamid ialah mematahkan cubaan penyeludupan dan pengedaran dadah di Pulau Pinang dengan nilai rampasan terbesar RM2.4 bilion, menggempur sindiket Macau Scam dan judi dalam talian yang turut membongkar penglibatan anggota dan pegawai PDRM sendiri.

Berikutan itu, seramai 31 warga PDRM yang dikenal pasti bersekongkol dengan sindiket Macau Scam dan kegiatan perjudian dalam talian itu diambil tindakan, antaranya akan dibuang kerja, penurunan pangkat atau memindahkan mereka ke jawatan tidak sensitif dan lain-lain lagi yang difikirkan adil dan setimpal oleh Suruhanjaya Pasukan Polis.

Apa pun bak kata Abdul Hamid, setiap yang bermula pasti akan berakhir dan mulai Selasa 4 Mei ini, tugas, amanah serta tanggungjawab itu akan digalas oleh Acryl Sani sebagai Ketua Polis Negara ke-13 untuk terus meningkatkan integriti dan maruah pasukan Sang Saka Biru.


Ingkar PKP, dua individu gelang pink antara lima dikompaun di Putrajaya

PUTRAJAYA, 17 Jan. – Dua lelaki antara lima individu pemakai gelang merah jambu dikompaun kerana ingkar prosedur standard operasi (SOP), sejak Perintah Kawalan Pergerakan (PKP) dikuatkuasakan, pada 13 Januari lalu.

Ketua Polis Daerah Putrajaya Asisten Komisioner Mohd Fadzil Ali berkata, individu pemakai gelang pink itu didapati ingkar arahan Pejabat Kesihatan Daerah untuk menjalani kuarantin di rumah dan dikesan masing-masing berada di kawasan perumahan di Presint Diplomatik dan pusat komersial Ayer 8.

“Selain itu, satu kompaun dikeluarkan semalam melibatkan penganjur program pengedaran ayam beku percuma secara pandu lalu kerana menganjurkan program yang mengundang kehadiran orang ramai,” katanya kepada Bernama selepas meninjau operasi pematuhan SOP PKP di sekitar Putrajaya, di sini hari ini.

Jumaat lalu, tular di media sosial mengenai gambar kesesakan di kawasan Presint 9 apabila orang ramai beratur untuk mendapatkan ayam beku percuma yang dianjurkan oleh Pemuda UMNO Putrajaya.

Katanya, hasil siasatan mendapati penganjur tidak mendapat kelulusan polis untuk menganjurkan program selain penjarakan fizikal sukar dilaksanakan serta menyebabkan berlaku kesesakan jalan raya.

Selain itu, Mohd Fadzil berkata, satu kompaun dikeluarkan terhadap pemandu kerana membawa melebihi kapasiti dan satu lagi kompaun dikenakan terhadap pekerja pasar raya borong kerana gagal mendaftar masuk menggunakan aplikasi MySejahtera.

Justeru, beliau menasihati komuniti Putrajaya agar menangguh aktiviti yang melibatkan pengumpulan orang ramai dan sentiasa mematuhi SOP PKP serta tidak mengambil mudah dengan situasi penularan COVID-19 yang dilihat semakin meningkat.

“Orang ramai kena serius, sekiranya tiada kawalan, penularan akan terus merebak. Kita harap semua pihak dapat terus patuh SOP sehingga penularan terkawal,” katanya.- BERNAMA


KBS serah kepada pihak berkuasa siasat pemain bola sepak terlibat kes rogol

KUALA LUMPUR, 2 Jun – Kementerian Belia dan Sukan (KBS) menyerahkan sepenuhnya kepada pihak berkuasa untuk menyiasat kes pemain bola sepak liga tempatan yang didakwa merogol remaja berusia 18 tahun, di Kelantan, Ahad lepas.

Menterinya Datuk Seri Ahmad Faizal Azumu mengakui belum menerima sebarang maklumat lanjut mengenai kes berkenaan walaupun beliau difahamkan laporan polis telah dibuat oleh mangsa baru-baru ini.

“Jika berlaku kesalahan (pelaku harus) didakwa, jika tidak bersalah harap dapat dibela dengan sebaiknya,” katanya kepada pemberita selepas menghadiri majlis perasmian Nicol David Organisation (NDO) di sini hari ini.

Sebelum ini, media melaporkan suspek seorang pemain bola sepak liga tempatan berusia 28 tahun ditahan di Jalan Pantai Cahaya Bulan (PCB), Kota Bharu selepas mangsa yang berusia 18 tahun membuat laporan polis.

Sementara itu, Ahmad Faizal tetap bangga dengan pencapaian skuad hoki lelaki kebangsaan walaupun tumpas 1-2 kepada Korea Selatan dalam aksi final Kejohanan Hoki Piala Asia 2022 di Jakarta, Indonesia, malam tadi.

Beliau berharap agar skuad The Speedy Tigers dapat berlatih bersungguh-sungguh dan yakin mereka mampu melangkah lebih jauh dalam Piala Dunia 2023 di India, Januari depan.

Mengenai aksi skuad Harimau Malaya yang berjaya menewaskan Hong Kong 2-0 dalam perlawanan persahabatan antarabangsa Tier 1 semalam, beliau ternyata berpuas hati dengan corak permainan mantap ditonjolkan anak buah Kim Pan Gon.

Ahmad Faizal juga percaya Pan Gon mempunyai ramuan tersendiri bagi memastikan Malaysia layak ke Piala Asia 2023 apabila dijadual bertemu Turkmenistan (8 Jun), Bahrain (11 Jun) dan Bangladesh (14 Jun) dalam saingan kelayakan di Stadium Nasional Bukit Jalil.

Dalam pada itu, Ahmad Faizal mengucapkan tahniah kepada jaguh dan legenda skuasy negara, Datuk Nicol Ann David atas kejayaannya mengasaskan NDO bersama bekas pemain Colombia, Mariana de Reyes.

“Ini menunjukkan usaha Nicol untuk menyumbang kembali kepada masyarakat berhubung penglibatannya dalam sukan skuasy sebelum ini…Selamat berjaya dan tentunya KBS akan beri bantuan untuk Nicol jalankan segala aktiviti NDO,” katanya.

NDO adalah platform bagi membina masa depan yang positif melalui latihan skuasy dan tutorial Bahasa Inggeris secara bersubsidi untuk kanak-kanak daripada keluarga berpendapatan rendah dan sederhana berumur antara 8 dan 12 tahun.


435 notis kesalahan merokok dikeluarkan di Negeri Sembilan

SEREMBAN, 24 Mac – Sebanyak 435 notis mahkamah dikeluarkan kepada orang ramai di negeri ini atas pelbagai kesalahan merokok sejak 1 Jan hingga 21 Mac lepas membabiktan kompaun sebanyak RM123,700.

Timbalan Pengarah Kesihatan Negeri Sembilan (Kesihatan Awam) Dr Mohammad Faid Abd Rashid berkata kompaun mengikut Peraturan-Peraturan Kawalan Hasil Tembakau 2004 (PPKHT 2004) itu dikeluarkan menerusi 116 operasi bersepadu ke atas 2,153 premis yang diperiksa di seluruh negeri ini.

“Dalam usaha memastikan pematuhan PPKHT 2004 bagi tujuan melindungi kesihatan orang awam, kita sentiasa menganjurkan operasi penguatkuasaan dari masa ke masa di seluruh Negeri Sembilan termasuk semasa Perintah Kawalan Pergerakan dan Pelan Pemulihan Negara,” katanya.

Menurutnya, pada tahun lepas sebanyak 457 notis mahkamah dikeluarkan dengan nilai keseluruhan kompaun RM137,950 membabitkan 346 operasi daripada 7,957 premis yang diperiksa di setiap daerah.

Mengenai operasi selama hampir 8 jam itu, Dr Mohammad Faid berkata sebanyak 66 notis mahkamah dikeluarkan kepada orang ramai daripada 90 premis diperiksa di sekitar Seremban termasuk premis makanan dan kawasan hospital.

Menurutnya, daripada jumlah itu 30 notis dikeluarkan atas kesalahan merokok di premis makanan dengan kompaun RM7,500 manakala lima notis atas kesalahan kegagalan pemilik premis memastikan bahawa tiada yang merokok di dalam premis (RM1,250) serta lain-lain kesalahan sebanyak 31 notis (RM 7,750).

Dalam pada itu Dr Mohammad Faid berkata pihaknya sentiasa mengambil langkah drastik bagi menangani isu merokok terutama di kawasan larangan dan kini jabatan kesihatan negeri giat menjalankan operasi pada setiap hari terutama di premis makanan.

Justeru, orang ramai terutama yang bukan perokok turut digesa mengambil tanggungjawab menegur perokok bagi melindungi hak masing-masing sekali gus tidak menjadi perokok pasif, katanya.


DUN TABOH NANING: N05: DUN TABOH NANING: Pembaikan Jalan Lubuk Kepong dijangka siap sebelum Ramadan

TABOH NANING 28 Mac – Jalan Lubuk Kepong iaitu laluan masuk utama ke Kampung Melekek Dalam yang mengalami kerosakan akibat banjir besar melanda kawasan itu hujung tahun lalu dibaiki menggunakan peruntukan berjumlah RM50,000.

Ahli Dewan Undangan Negeri (ADUN) Taboh Naning Zulkiflee Mohd Zin berkata, bajet untuk membaiki jalan berkenaan diluluskan oleh Kementerian Pembangunan Luar Bandar (KPLB).


Jenazah bekas Pengerusi Bernama selamat dikebumikan

KUALA LUMPUR, 31 Jan – Jenazah bekas Pengerusi Pertubuhan Berita Nasional Malaysia (Bernama) Tan Sri Abdul Rahman Sulaiman yang menghembuskan nafas terakhir pada usia 75 tahun, petang semalam selamat dikebumikan di Tanah Perkuburan Kampung Melaka, Batu 10 Jalan Hulu Langat dekat sini, 11.20 pagi ini.

Terdahulu jenazah Allahyarham Abdul Rahman dibawa ke Masjid Al-Amin Pasukan Gerakan Am, Cheras untuk urusan solat jenazah yang dipimpin oleh anaknya, Saily Sulamazra.

Antara yang hadir memberi penghormatan terakhir ialah Pengerusi Bernama Senator Datuk Ras Adiba Radzi, Ketua Pegawai Eksekutif Bernama Datuk Mokhtar Hussain, bekas Ketua Pengarang Bernama Datuk Zakaria Abdul Wahab, wartawan veteran Datuk A Kadir Jasin dan Presiden Majlis Bekas Wakil Rakyat Malaysia Tan Sri Abdul Aziz Rahman.

Sementara itu Mokhtar berkata Allahyarham ketika hayatnya bukan sahaja banyak menyumbang dalam industri kewartawanan namun banyak juga usahanya terlibat dalam urusan kenegaraan khususnya dalam Majlis Tindakan Ekonomi Negara (MTEN).

“Ketika ekonomi negara alami cabaran, arwah mainkan peranan dalam membantu usaha kerajaan meningkatkan semula ekonomi dalam usaha menyebarkan mesej melalui komunikasi,” katanya.

Abdul Rahman yang merupakan anak kelahiran Parit Buntar, Perak, memulakan kerjaya sebagai wartawan di Radio Televisyen Malaysia (RTM) pada tahun 1966, sebelum menyertai Bernama selaku Wartawan Kanan pada 1971.

Antara tahun 1971 hingga 1995, beliau pernah menjadi Ketua Biro Johor, koresponden bagi Thailand dan Indo-China, Ketua Penyunting, Ketua Pengarang Berita, Pengarang Perkhidmatan Berita Dalam Negeri, Editor Eksekutif Perkhidmatan Berita Am serta Ketua Pengarang Bernama.

Beliau memilih bersara awal bagi bertanding Pilihan Raya Umum (PRU) Kesembilan pada April 1995 di kawasan Parlimen Parit Buntar sebagai calon Barisan Nasional (BN) dan memenangi kerusi berkenaan.

Abdul Rahman dilantik sebagai Pengerusi Bernama ke-10 dari 1 Feb 2010 hingga 31 Jan 2014, sebelum dilantik semula ke jawatan itu hingga 31 Jan 2016.- BERNAMA


‘Kalau tahu pun, saya pilih untuk tutup aib’

AYER KEROH 5 Ogos – “Saya tak tahu dan langsung tidak ambil tahu mengenai isu tersebut, pada saya kalau tahu pun saya memilih untuk menutup aib.”

Itu pendirian selebriti terkenal, Zizan Razak ketika diminta mengulas isu seorang pelawak disyaki terbabit dalam kegiatan pemerdagangan manusia bagi tujuan eksploitasi seks di sebuah hotel di Kuala Pilah, Negeri Sembilan Ahad lalu.

“Saya tak tahu benda tu, saya langsung tak ambil tahu dan terkejut juga lah, pada saya kalau saya tahu pun saya memilih untuk menutup aib.

“So (jadi) pada saya kalau kepada sesiapa yang berada di tempat itu pandai-pandailah ‘settelkan’, pandai-pandailah selesaikan masalah itu dan saya harap yang baik baiklah kepada rakan,” katanya ketika ditemui media di Zoo Melaka hari ini.


MU dijenamakan sebagai MUFC

Perkara itu diumumkan Presiden Persatuan Bola Sepak Melaka United (MUSA), Datuk Haji Sulaiman Md Ali dalam satu pengumuman khas, malam tadi.

Menurutnya, langkah penjenamaan itu dilakukan bagi membolehkan pasukan bola sepak Melaka menuju ke arah penswastaan yang juga merupakan syarat wajib ditetapkan Persatuan Bolasepak Malaysia (FAM) dalam saingan Liga Malaysia tahun depan.

“Penswastaan sebagai kelab bola sepak diwajibkan FAM ke atas semua pasukan sebagai syarat wajib menyertai Liga Malaysia 2021 dengan semua pasukan khususnya pasukan bola sepak negeri tidak lagi bergantung kepada kerajaan mahupun persatuan sedia ada.

“Pasukan kebanggaan kita juga tidak ketinggalan ke arah penswastaan. Melaka United yang bakal dijenamakan sebagai Melaka United Football Club (MUFC) kini sedang dalam proses melengkapkan penswastaan dan pemisahan daripada MUSA kepada Football Club (FC),” katanya dalam pengumuman yang disiarkan secara langsung di laman Facebook MUSA.

Pada masa sama, Sulaiman turut mengumumkan satu pertandingan mencipta logo baharu MUFC akan diadakan bermula 4 Ogos dan berakhir pada 20 Ogos depan.

Justeru, beliau menyeru semua anak Melaka, khususnya penyokong skuad Hang Tuah untuk menzahirkan rasa bangga, sayang dan cinta kepada pasukan untuk mencipta sebuah logo baharu yang akan digunakan pasukan bermula tahun hadapan.


Melaka AgroFest dimasukkan dalam kalender TMM2024

AYER KEROH 24 Jun – Melaka AgroFest yang merupakan penjenamaan semula Hari Peladang, Penternak dan Nelayan, akan dijadikan sebagai antara tarikan sempena Tahun Melawat Melaka 2024 (TMM2024).

Ketua Menteri Datuk Seri Ab Rauf Yusoh berkata, untuk tahun depan Melaka AgroFest akan diangkat sebagai acara lebih besar dan dicadang untuk dianjurkan selama seminggu.

Menurutnya, penganjuran itu akan dirangka sempena musim durian yang mana, acara Pesta Makan Durian turut akan dianjurkan bagi menarik kehadiran pelancong.

“Kita cadangkan acara pesta makan durian itu diadakan di Melaka Tropical Fruit Farm Sungai Udang bagi menikmati musim buah-buahan di kawasan itu.

“Kita berharap acara yang dimasukkan ke dalam kalender TMM2024 ini dapat menarik kehadiran pelancong untuk menikmati kepelbagaian hasil pertanian di bumi Melaka,” katanya.

Hadir sama Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh; Exco Pelancongan, Warisan, Seni dan Budaya negeri, Datuk Abdul Razak Abdul Rahman; Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman, barisan-barisan Exco dan Timbalan Exco Kerajaan Negeri serta lain-lain kenamaan.


585 bebuli vaksin COVID-19 dipulangkan ke Syarikat Pfizer

Menteri Penyelaras Program Imunisasi COVID-19 Kebangsaan Khairy Jamaluddin berkata, ia susulan vaksin berkenaan tidak berada dalam suhu yang sepatutnya, ketika dalam proses penghantaran dari kilang di Belgium ke Malaysia.

“Kita dapati ketika dalam perjalanan dari Belgium ke Malaysia, suhu penyimpanan itu meningkat daripada -70 darjah celcius kepada suhu yang tidak diterima oleh pihak Kementerian Kesihatan (KKM).

“Bagaimanapun, kerosakan bebuli itu adalah dalam kuantiti kecil dan pihak Pfizer akan mengganti semula bilangan dos yang telah dihantar pulang itu,” katanya kepada pemberita selepas lawatan ke Pusat Pemberian Vaksin, Klinik kesihatan Rembau di sini hari ini.

Sementara itu, Khairy yang juga Menteri Sains, Teknologi dan Inovasi berkata, individu yang berumur 17 tahun pada tahun ini sudah boleh mendaftar untuk pengambilan vaksin COVID-19 melalui MySejahtera untuk menerima suntikan vaksin berkenaan pada tahun hadapan.

“Kalau mereka berumur 17 tahun sekarang, mereka boleh daftar tahun ini dan sistem akan kesan bila dah sampai tarikh lahir mereka,” katanya.

Ditanya sama ada jadual bagi 500,000 barisan hadapan yang akan menerima vaksin pada fasa pertama sehingga bulan ini mampu dicapai, Khairy berkata sekiranya kesemua vaksin jenis Pfizer BioNTech diperoleh mengikut jadual asal, sekurang-kurangnya setiap orang akan mendapat satu dos dalam fasa pertama.

Bagaimanapun, beliau berkata sekiranya berlaku sedikit kelewatan penghantaran daripada syarikat Pfizer, kemungkinan ada dalam kalangan penerima yang sepatutnya mendapat vaksin berkenaan pada fasa pertama akan menerimanya pada April.

Mengulas mengenai kenyataan pihak yang berpendapat kerajaan akan menghadapi cabaran untuk memenuhi jadual vaksinasi sebanyak 150,000 penerima sehari, beliau berkata jumlah itu adalah bagi fasa ketiga apabila pusat imunisasi mega ditubuhkan.

“Pada masa ini kita tak perlu ada kadar pemberian suntikan yang terlalu tinggi, kita nak selesaikan barisan hadapan dahulu, fasa ketiga Insya-Allah kita akan sampai kadar suntikan 150,000 (sehari),” katanya.

Sementara itu, Khairy yang juga Ahli Parlimen Rembau berkata, kementerian akan bekerjasama dengan badan bukan kerajaan dan pihak berkuasa tempatan untuk mengenal pasti kaedah terbaik pemberian vaksin kepada golongan gelandangan, memandangkan mereka juga tergolong dalam 80 peratus penerima dalam kalangan orang awam.


Xavier keluar parti serta-merta

SHAH ALAM, 13 Mac – Ahli Parlimen Kuala Langat Datuk Dr Xavier Jayakumar hari ini mengumumkan peletakan jawatan serta-merta sebagai Naib Presiden dan ahli Parti Keadilan Rakyat (PKR).

“Keutamaan kita sekarang ini adalah untuk menyokong kerajaan dalam mengekang pandemik COVID-19, mewujudkan pekerjaan serta mendapatkan dana untuk membangun semula ekonomi.

“Perlu sekurang-kurangnya 18 bulan untuk menyelesaikan program vaksinasi dan lebih dua tahun untuk ekonomi pulih sepenuhnya,” katanya dalam kenyataan di akaun Twitter rasminya.

“Rakyat mahukan kestabilan untuk memulakan semula sektor ekonomi kita yang teruk. Oleh itu, kita perlu bekerjasama, bukan melawan antara satu sama lain,” katanya.

Bekas Menteri Air, Tanah dan Sumber Asli itu juga berkata beliau akan berkhidmat di kawasannya dan menyokong kerajaan sebagai Anggota Parlimen Bebas.


Masjid sebagai pusat transit mangsa keganasan rumah tangga akan diperluaskan – Rina

KUALA LUMPUR 25 Nov – Program menjadikan masjid sebagai pusat transit bagi mangsa keganasan rumah tangga kelolaan Kementerian Pembangunan Wanita, Keluarga dan Masyarakat (KPWKM) akan diperluaskan ke beberapa negeri setelah ia diperkenalkan di Kuala Lumpur.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata negeri terlibat ialah Kelantan, Terengganu, Kedah, Perlis dan Sarawak.

“Dalam usaha kita untuk memperluaskannya lagi, kita telah pun bercakap dengan beberapa Menteri Besar kerana masjid di bawah bidang kuasa kerajaan negeri dan setakat ini, ia mendapat sambutan (reaksi) baik,” katanya.

Beliau berkata demikian kepada pemberita selepas merasmikan Sambutan Hari Menangani Keganasan Terhadap Wanita dan Majlis Aspirasi Skuad Waja 2021 di Dewan Serbaguna Ampang Hilir hari ini.

Menurut Rina, melalui program pusat transit itu, ahli jawatankuasa masjid akan diberi bimbingan psikologi sosial supaya mereka berupaya mengendalikan kes keganasan rumah tangga apabila didatangi mangsa.

“Ini adalah tindakan proaktif kerajaan bagi menyediakan tempat perlindungan kepada mangsa,” katanya menambah dalam usaha memperkasakan komuniti KPWKM berhasrat mewujudkan pusat transit di masjid-masjid luar bandar.

Rina berkata berdasarkan statistik Polis Diraja Malaysia (PDRM) sepanjang Januari hingga Oktober tahun ini, sebanyak 6,443 kes keganasan rumah tangga telah dilaporkan dan dibuka kertas siasatan, berbanding 4,217 kes dalam tempoh sama, tahun lepas.

Beliau juga optimis, Skuad Waja yang ditubuhkan di bawah Jabatan Pembangunan Wanita (JPW) berupaya menjadi ejen perubahan dalam komuniti dengan mengesan kes-kes keganasan wanita di seluruh negara.

“Daripada jumlah itu, seramai 93,295 orang adalah wanita dan 6,907 orang lagi lelaki. Penglibatan golongan lelaki ini membuktikan bahawa perjuangan menangani keganasan terhadap wanita bukanlah terletak di bahu wanita sahaja, malah turut dipikul oleh golongan lelaki,” katanya.- BERNAMA


Kenderaan, khemah peniaga rosak akibat angin kuat di Ipoh

IPOH, 28 Mac – Beberapa kawasan di sekitar bandar raya ini dilanda angin kuat dan hujan lebat petang tadi, sehingga menyebabkan kejadian pokok tumbang yang mengakibatkan kerosakan pada kenderaan dan khemah peniaga.

Salah satu insiden terbabit, yang turut tular di media sosial, ialah di kawasan parkir restoran makanan segera di Medan Gopeng yang melibatkan beberapa kenderaan pelbagai jenis.

Seorang mangsa yang hanya mahu dikenali sebagai Nurul Husna, 30an, berkata bumbung serta cermin kereta Proton Saga miliknya rosak teruk akibat dihempap pokok.

Beliau yang bekerja di sekitar kawasan berkenaan berkata kejadian yang berlaku kira-kira pukul 4 petang tadi hanya disedari selepas dimaklumkan oleh majikannya.

Kira-kira 10 kilometer dari kawasan itu, beberapa buah khemah peniaga ranap di hadapan sebuah stesen minyak di Desa Aman, Pengkalan di sini, setelah dilanda angin kuat dan hujan lebat.

Sementara itu, jurucakap Jabatan Bomba dan Penyelamat Bomba Perak berkata pihaknya menerima panggilan mengenai kejadian pokok tumbang yang berlaku di Gunung Rapat pada pukul 3.53 petang tadi.

Katanya, sejurus tiba di lokasi pihaknya mendapati sebatang pokok besar telah menimpa lima buah kenderaan, namun kejadian itu tidak melibatkan mangsa.

Beliau berkata anggota bomba telah melakukan kerja-kerja memotong dahan pokok menggunakan gergaji rantai serta mengalihkan potongan pokok itu ke tempat yang lebih selamat.


Ahli Parlimen Labuan didakwa guna kedudukan dapatkan kontrak pekerjaan

Mengikut pertuduhan, Rozman didakwa sebagai seorang pegawai badan awam iaitu Timbalan Pengerusi Lembaga Pelabuhan Labuan, telah menggunakan kedudukannya untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi Syarikat Labuan Liberty Port Management Sdn Bhd yang bapa dan adik lelaki tertuduh mempunyai kepentingan dalam syarikat tersebut.

Perbuatan itu didakwa dilakukan di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya, antara 2.30 petang dan 5.30 petang, 21 Mac 2018.

Pendakwaan dikemukakan mengikut Seksyen 23(1) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan tersebut dapat dinilai atau berbentuk wang atau RM10,000 atau mana-mana lebih tinggi, jika sabit kesalahan.